2021 йилги давлат дастурида Сўз эркинлигини таъминлаш ва оммавий ахборот воситаларини ҳар томонлама ривожлантириш учун ҳуқуқий асосларни кучайтиришга оид президент қарори лойиҳаси ишлаб чиқилиши белгиланганди. Май ойида тайёр бўлиши керак бўлган қарор лойиҳасидан эса ҳамон дарак йўқ.\nПрезидент Шавкат Мирзиёев 9 сентябр куни бўлиб ўтган ЎзЛиДеП қурултойида журналистлар ҳамиша президент ҳимоясида бўлишини маълум қилди.\n«Оммавий ахборот воситаларини ҳар томонлама қўллаб-қувватлаш давом эттирилиб, журналистларнинг эркин фаолият юритишлари учун зарур шарт-шароитлар яратилади. Мен ҳақиқат ва адолатни ўз эътиқоди деб биладиган барча журналистларни ислоҳотларнинг фаол иштирокчилари, деб биламан ва улар ҳамиша Президент ҳимоясида бўлади. Бу фикрни бугун яна бир бор таъкидлайман», — деди Шавкат Мирзиёев.\nДавлат раҳбарининг бу сўзлари йил дастурига алоҳида банд бўлиб кириб, аллақачон ижро этилиши лозим бўлган, аммо ўта сирли тарзда эътиборсиз қолдирилаётган масалани яна кун тартибига чиқарди.\n«Ёшларни қўллаб-қувватлаш ва аҳоли саломатлигини мустаҳкамлаш йили»да амалга оширишга оид давлат дастурининг 17-бандида сўз эркинлигини таъминлаш ва оммавий ахборот воситаларини ҳар томонлама ривожлантириш учун ҳуқуқий асосларни янада кучайтиришга оид президент қарори лойиҳаси ишлаб чиқилиши белгиланганди.\nМамлакатдаги ислоҳотларнинг асосий йўл харитаси ҳисобланган давлат дастурига кўра қабул қилиниши керак бўлган президент қарорида ОAВнинг мустақил фаолият юритишини қўллаб-қувватлаш, журналист ва блогерлар эркин фаолият юритиши учун ҳуқуқий асосларни мустаҳкамлаш, AОКA фаолиятини қайта кўриб чиқиш каби масалалар ўрин олиши кўзда тутилганди.\n2021 йил май ойигача ишлаб чиқилиши лозим бўлган қарор лойиҳасидан дарак бўлавермагач Kun.uz бу масалага эътибор қаратган эди.\nҚарор лойиҳаси ишлаб чиқилгани ва келишув жараёнида экани ҳақида айтган АОКА вакили лойиҳада оммавий ахборот воситаларига бир қанча имтиёз ва преференциялар ҳамда ахборот ва оммавий коммуникациялар агентлиги фаолиятига ўзгаришлар киритилаётганини маълум қилганди ўшанда.\n1 май ўтиб бўлганига ҳам мана 4 ойдан ошди.\n«Тасдиқланадими, йўқми, биз билмаймиз» – AОКA\nKun.uz май ойида дараги берилган Президент қарори лойиҳасининг тақдири нима бўлгани хусусида AОКAга қайта мурожаат қилди. Қарор лойиҳаси ҳамон идоралараро келишиш жараёнда эканлигини айтган масъул «Тасдиқланадими, йўқми, биз билмаймиз», — дея сўзини қисқа қилди.\nДавлат раҳбарининг ўзи журналистлар Президент ҳимоясида эканлигини қайта ва қайта таъкидламоқда. Ҳатто бунинг ҳуқуқий асосларини яратиш лозимлиги Фармон билан белгилаб қўйилди. Натижадан эса дарак йўқ.\nДавлат дастурида белгиланган чора-тадбирлар йил тугай деб қолганида ҳам амалга ошмаса, бу Президентнинг ҳозирги сиёсати ва мавқейига путур етказмай қолмайди. Масъул ташкилотлар эса «жараёнда», «биз билмаймиз», «бўлиб қолар» каби қолиплардан воз кечиб, белгиланган дастур асосида ишласалар, бажараётган амаллари олиб борилаётган ислоҳотларга ҳамоҳанг бўлар эди.


ЎзА - Оилавий тадбиркорлик ривожланган\n04.07.2018 14:40 Чоп этиш версияси\nОилавий тадбиркорлик ривожланган\n“Ҳазрати Имом” МФЙ раиси:\n– Маҳалламизда 615 та хонадон мавжуд. Уларда 6 минг 315 аҳоли истиқомат қилади. “Обод маҳалла” дастури бўйича фаол ишлар олиб борилмоқда. Анчадан буён кўтарилмаган муаммолар ҳал этилмоқда. Аҳолига ҳар томонлама қулай шароит яратилмоқда. Дастур доирасида кўчалар асфальт қилиниб, чироқлар ўрнатилмоқда.\nЛекин, масаланинг бошқа томонини ҳам ҳисобга олиш керак. Аҳолида ҳамма муаммоларни давлат ёки маҳалла ҳал қилиб беради, деган нотўғри қараш, яъни боқимандалик пайдо бўлмоқда. Бунинг олдини олиш мақсадида маҳалламизда бунёдкорлик ишлари бўладими, ободонлаштириш ишларими аҳолини жалб этамиз. Шу маҳаллада яшайдими ўз ҳиссасини қўшсин деган ниятда. Фуқароларимиз бундан ҳеч қачон норози бўлмаган. “Ҳар бир оила – тадбиркор” дастури доирасида оилаларга кириб таклиф ва тавсияларни беряпмиз. Банк ходимлари билан учрашувлар ташкил этяпмиз. Бизда асосан, оилавий тадбиркорлик ривожланган.\nТўй-ҳашамлар ҳақида фикр юритадиган бўлсак, буюк файласуф Суқротнинг бир гапи бор: “Ман одамларни бирор ишга ўргата олмайман, лекин фикрлашга ўргатаман”. Бу дегани, одамларга нима қилишини эмас, қилган иши қанчалик тўғри ёки нотўғри эканлигини ўргатиш муҳимроқ. Дабдабали тўй қилаётган одамлар ҳам ўзи фикрлаб кўрса, тўйдан кейинги асоратини ўйлайдиган бўлса бу натижа беради. Маҳалламизда тўйлар камхарж, намунали бўляпти, деб айта оламан.


09 март 2021, Тошкент вақти: 06:27\n“Андижон” футбол жамоасининг базаси ҳисобланган “Соғлом авлод” стадионининг бузилиб қолган сув сепиш ускунасини таъмирлашга клубда пул йўқлигидан март ойида Холландиядан олиб келиб стадионга экилган чим қовжираб қолган.\n“Андижон” футбол клубининг бир неча футболчиси Озодликка мурожаат қилиб, тўрт ойдан бери иш ҳақи берилмаётганидан шикоят қилди.\nКлуб раҳбарияти ҳомийлардан маблағ тушуми камайгани сабаб футболчи ва ишчи ходимларидан маълум миқдорда қарздорлиги йиғилиб қолганини Озодликка тасдиқлади.\nШу йил бошида Андижон вилоят ҳокими вилоят ҳудудида фаолият юритаëтган барча тадбиркорлик субъектларига “Андижон” футбол клуби учун жами 8 миллиард 55 миллион сўмлик “ҳомийлик ëрдами” йиғиш талабини қўйган эди.\n“Андижон” футбол жамоасининг бир гуруҳ ўйинчилари 10 июль куни Озодликка мурожаат қилиб, шартномада кўзланган тўловларни ололмаётганидан шикоят қилишди.\nОзодлик билан овози эфирга берилмаслиги шарти билан гаплашган футболчиларнинг айтишича, гап бир неча миллион сўм ҳақида кетмоқда.\n- Ҳозир тўрт ой бўляпти ойлик ҳам йўқ, мукофот ҳам йўқ. Клубнинг ҳар бир ўйинчига қарзи 6-7 миллион сўмдан ошиб кетган. Ўйинга яхши ҳисса қўшгани учун қўшимча рағбат тўловлари бериларди. У ҳақда ҳали айтаётганимиз йўқ. Бу ўз-ўзидан ўйинчилар кайфиятига таъсир қиляпти, жамоа натижаларига таъсир қиляпти, - деди "Андижон" жамоасининг исми очиқланмаслигини истаган ўйинчиси.\n“Андижон” жамоаси ўтган йили Ўзбекистон биринчи лигасидан супер лигага кўтарилган эди.\nАммо, жамоа супер лига турнир жадвалининг энг қуйи икки поғонасидан бирини эгаллаб турибди.\n“Андижон” жамоаси ўз олдига қўйилган вазифани уддалай олмаётганини футболчилар молиявий рағбатлантирилмаётгани билан боғламоқда.\n- Бизда ҳам бола-чақа бор, оилани тебратиш керак, текинга тўп тепиб юрган билан қора қозон қайнамайдику. Пул бўлмаса ўйинчиларни кайфиятига таъсир қилади-да, - дейди андижонлик футболчи.\n- Клуб ҳомийларидан тушум камайган. Шу пайтгача вилоят ҳокими бизни молиявий қўллаб келди. Лекин, бир марталик ёрдамлар камлик қиляпти, - деди клубнинг исми очиқланмаслигини истаган раҳбарларидан бири.\n"Стадион чими қовжираб ётибди"\nФутболчиларнинг Озодликка айтишича, клубнинг аҳволи шу даражада тангки, “Соғлом авлод” стадионининг бузилиб қолган сув сепиш ускунасини таъмирлашга пул тополмаяпти.\nУларнинг айтишича, “Андижон” футбол жамоасининг базаси ҳисобланган “Соғлом авлод” стадионининг бузилиб қолган сув сепиш ускунасини таъмирлашга клубда пул йўқлигидан март ойида Холландиядан олиб келиб стадионга экилган чим қовжираб қолган.\nСтадиондаги чимни парваришлайдиган ходимнинг Озодликка айтишича, сув сепиш ускунасининг моторини созлашга пул топилмаяпти:\n- Сув сепиш ускунасининг мотори куйган. Тузатишга 8 миллион сўм топилмаяпти. Оқибатда вилоят ҳокимлиги бир неча юз миллион сўмга Холландиядан олиб келиб эккан чим қовжираб қоляпти.\nШу йил бошида Андижон вилоят ҳокими вилоят ҳудудида фаолият юритаëтган барча тадбиркорлик субъектларига “Андижон” футбол клуби учун жами 8 миллиард 55 миллион сўмлик “ҳомийлик ëрдами” йиғиш талабини қўйган эди.\nВилоятдаги жами 167 та корхона ва ташкилотга “футбол солиғи” солингани ҳақда Озодлик хабар берган эди.\n“Андижон” клубидаги вазиятдан яхши хабардор мулозим футбол клубининг бош спонсори GM Uzbekistan сметага киритилган маблағнинг учдан бирини ҳам бермагани оқибатида суперлигага чиққан клубнинг молиявий жиҳатдан оғир аҳволда қолгани вилоят ҳокимини шундай ҳаракатга мажбурлаганини билдирганди.\nGM Uzbekistan расмийлари ҳозирча спонсорлик мажбуриятининг нега бажарилмаëтгани ҳақидаги Озодлик саволларига жавоб бермади.\nАйни кунларда "Андижон" жамоаси Ўзбекистон супер лигасидаги 14 жамоа орасида 13-ўринда турибди.\nЖамоа ўз кўрсаткичини яхшиламаса¸ яна биринчи лигага тушиб қолиши мумкин.


1. Экструдерларда экструзия шишириш методи асосида кўп қаватли плёнкаларни ишлаб чиқариш\n«DOVON» технологик парки шиширилган экструзиянинг юқори тезликда, юқори аниқликда тақдим этиладиган замонавий экструдерлар билан намоён бўлади. Уларнинг реологик ва термик кўрсаткичлари гомогенлаштирилган масса ҳосил қилиш учун барча керакли компонентларни оптимал аралаштириш имконини беради. Бу эса барча йўналишларда изометрик хусусиятни таъминлайди. Ўрнатилган назорат элементи ишлаб чиқарилаётган маҳсулот сифатини тўғридан-тўғри саралаш имконини беради. Айнан шу сабаб биз ҳар доим сифатли плёнкаларни ишлаб чиқарамиз.\nИшлаб чиқариш корхонамизда кўп қаватли пленка экструдерларининг мавжудлиги турли материалларни туганмас равишда ўзгартириш имконини беради ва шу жумладан, плёнканинг хусусиятларини ҳам имконини беради. Хом ашё миқдорни созлаш тизимини қўллаган ҳолда ишлаб чиқарилаётган материалларни киритиш фоизи, ишлаб чиқарилаётган маҳсулотларнинг оптимал таркиби ва қўшиладиган материаллар фоизини танлаш мумкин. Шу асосда биз доим талаб этилган хусусиятга эга бўлган плёнкаларга эга бўламиз. Бу эса истеъмолчилар учун иқтисодий фойдали ечим ҳисобланади, чунки бизнинг кўп қаватли пленкалар экструзия имкониятлари кучайтирилган материаллардан фойдаланиш эвазига юпка ва мустаҳкамлиги юқори бўлган плёнкаларнинг асосий турларини ишлаб чиқариш имконини беради.\n2. Стрейч плёнкалар ишлаб чиқариш\nСтрейч плёнка ишлаб чиқариш ясси тирқишли ко-экструзия (каст) ёрдамида амалга оширилади. Одатда, бу усул билан ишлаб чиқарилган стрейч плёнка уч қаватдан иборат бўлади ва ҳар бирининг ўз вазифаси мавжуд.\nЯсси тирқишли ко-экструзия усули билан тайёрланган полиэтилен стрейч-плёнкалар хусусияти ҳақидага масала юзасидан шуни таъкидлаш жоизки, орқага қайтиш хусусиятидан (орқага қайтиш хусусияти стрейч-плёнканинг аввалги ҳолини қайта тиклаш имконини беради) ташқари, полиэтилен стрейч-плёнка оддий полиэтилен плёнкалардан тешилиш ва йиртилишга чидамлилиги, шунингдек ўзига-ўзи ёпишиб қолиши ва қадоқланаётган маҳсулот (юклар)га ёпишмаслиги билан фарқ қилади.\n3. Каландр усули билан поливинилхлорид плёнкаларини ишлаб чиқариш.\nПоливинилхлорид плёнка D классдаги тоза хонада каландр усулида поливинилхлорид, пластификатор, пломба моддалар, стабилизатор, бўёқлар ва бошқа қўшимчалар асосида ишлаб чиқарилади ва вакуумли термоформовка усули билан ишлаб чиқарилган қадоқлаш учун термопластик материал ҳисобланади.\n4. ТАЙЁР МАҲСУЛОТЛАР СИФАТИНИНГ ТЕХНИК НАЗОРАТИ\nЛабораториямиз маҳсулотларнинг юқори сифатини назорат қилиш, ўз вақтида синаб кўриш ва натижаларнинг ишончлилигини таъминлайдиган замонавий синов ускуналари, ўлчаш воситалари ва юқори малакали кадрларга эга.


Меҳмонлар маданий иншоотларимиз ва санъатимизга қизиқиш билдиришмоқда\nCана : 22-06-2018 / Жиззах янгиликлари, Маданият / кўрилди: 347\nБугун юртимизда маданият ва санъат даргоҳлари бутунлай янгича қиёфа касб этмоқда. Айниқса, халқимиз маданий мероси хисобланмиш театр қайтадан таъмирланиб, энг замонавий жиҳозлар билан таъминланаётганлиги эътиборга лойиқ.\n2018 йилда қайтадан реконструкция қилиниб, замонавий жиҳозлар ўрнатилган Жиззах вилоят мусиқали драма театри чин маънода кишиларнинг маданий ҳордиқ чиқарадиган масканга айланиш билан бирга, томошабинларга эстетик завқ бағишламоқда. Ушбу маданият даргоҳи нафақат юртдошларимиз, балқи қўшни республикалардан келаётган меҳмонларни ҳам ўзига жалб этаётганлиги билан аҳамиятлидир.\nТожикистон Республикасининг Душанбе шаҳридан вилоятимизга ташриф буюрган бир гуруҳ тадбиркорлар театрда бўлиб, "Кулгу устига кулгу” номли театрлаштирилган томошанинг гувоҳи бўлдилар.\n- Охирги маротаба Ўзбекистонда 1998 йилда бўлганман. – дийди меҳмонлардан бири Саидбек Хайдаров. – Охирги йилларда халқларимиз ўртасидаги бирозлик айрилиқ, яъни чегараларнинг ёпиқлиги сабабли келолмагандек. Бугун минг шукурки, Президентингизнинг оқилона сиёсатлари боис, биз тожик ва ўзбек – қардош халқлар яна топишдек.\nМана, бемалол бир – биримизга ўтиб, қайтябмиз, қолаверса қурилиш бўйича ўзаро ҳамкорликни йўлга қўйдик.\nТеатр ижодкорлари Сарвар Мустанов, Элдор Кенгашев, Фаррух Исмоиловлар томонидан намойиш этилган ичакузди театрлаштирилган ҳангомалар, шунингдек, хонандалар Вазира Мирзаева ҳамда Вохид Низомиддиновлар томонидан ижро этилган дилтортар қўшиқлар томошабинларда илиқ таассурот қолдирди.\n-Юртингиздаги ўзгаришлар ва бунёдкорлик ишларини кўриб хавас қилса арзийди. – дийди яна бир меҳмон Файзали Назаров. – Бугун бўш вақтимизда шундай мухташам театр даргоҳида маданий хордиқ чиқаришга имкон яратилганидан хурсандмиз. Театр ижодкорларига юксак парвозлар тилаган ҳолда, давлатларимиз ўртасидаги дўстона, шунингдек, маданий ҳамкорлик алоқаларини мустахкамланишини чин дилдан ҳоҳлаймиз.\nТайёрлади: Нодира Алимова\nВилоят мусиқали дарма театри раҳбари\nАЁЛЛАРНИ ЙИҒЛАТГАН ТОМОША ёки КЎНГИЛ ГУЛДЕК НОЗИК\nМУҚУМИЙ ТЕАТРИ САНЪАТКОРЛАРИ ФОРИШДА


Болгарияда президент ва парламент сайловлари ўтказилади\n14 Noyabr 15:30 / Published in Жаҳон\nБолгарияда президент ва парламент сайловлари бўлиб ўтмоқда\nБолгарияда 23 нафар номзод ва парламент депутати ўртасида давлат раҳбари лавозимига сайловлар бошланди.\nБир палатали парламент – Халқ мажлисида муддатидан олдин депутатлар сайлови ўтказилади.\n14-ноябр, якшанба куни маҳаллий вақт билан соат 07:00 да бутун мамлакат бўйлаб 13 мингга яқин сайлов участкаси очилди. Улардан 9 399 таси ихтисослаштирилган машиналар ёрдамида овоз беради, яна 750 та сайлов участкаси дунёнинг 68 та давлатида ишлайди. 6,7 миллионга яқин фуқаро сайлов ҳуқуқига эга.\nНавбатдан ташқари парламент сайловларида 20 партия ва етти коалиция вакиллари иштирок этмоқда. 240 ўрин учун 5 мингдан ортиқ номзод даъвогарлик қилмоқда. Мутахассисларнинг фикрича, овоз беришда 3,3 миллионга яқин сайловчи иштирок этади.\nДавлат раҳбари лавозимига 23 нафар номзод да’вогарлик қилмоқда.\nОвоз беришнинг биринчи норасмий натижалари сайлов участкалари ўз ишини соат 20:00да якунлаганидан кейин маълум бўлади.\nЭслатиб ўтамиз, Болгарияда жорий йилги парламент сайловлари аллақачон учинчи марта ўтказилмоқда. 4 апрел ва 11 июл кунлари бўлиб ўтган икки олдинги сўровда собиқ бош вазир Бойко Борисовнинг Болгариянинг Европа тараққиёти учун фуқаролар партияси (ГЕРБ), Болгария социалистик партияси (Коммунистик партиянинг вориси) ва учта популистик сиёсий уюшма ҳамкор топа олмади.\nTagged under: Болгария, ПАРЛАМЕНТ, ПРЕЗИДЕНТ, САЙЛОВЛАР\nТолибон жангарилари ёдгорликни портлатиб юборишди\nХитой: ҳарбийлар одамларни сув тошқинларидан қутқариш учун тўғонни портлатди\nРоссия билан иттифоқнинг ижобий ва салбий томонлари: нега Ўзбекистон ЕОИИга кирмайди


Миср вазири фалокатга учраган Россия самолёти экипажининг охирги ҳаракатлари ҳақида маълумот берди\n06:23 / 01.11.2015\nМисрда фалокатга учраган Россия самолёти учувчиси фалокатдан олдин Шарм-ал-Шайҳ аэпоротидаги авианозирларга ёрдам сўраб мурожаат қилмаган. Бу ҳақда Миср фуқаролик авиацияси вазири Ҳусам Камол маълум қилди. Бу ҳақда РИА “Новости” ахборот агентлиги хабар бермоқда.\n“Авианозирларнинг Россия самолёти билан алоқаси фалокатгача нормал тартибда олиб борилган”, деб айтди Камол. Унинг айтишича, “рус учувчиси ҳеч қандай ёрдам сўрамаган, самолёт радарлардан бирданига йўқолиб қолган”.\nАввалроқ Шарм-ал-Шайҳ аэропортидаги манба самолёт ҳавога кўтарилгандан кейин учувчи нозир билан боғланиб, техник носозликлар ҳақида хабар бергани ва йўналишни ўзгартириб, самолётни Қоҳирада қўндиришга рухсат сўраганини айтган. Шундан кейин алоқа узилиб қолган.\n“Интерфакс” ахборот агентлиги Мисрнинг авиация соҳасидаги расмийларига иқтибос келтирган ҳолда учувчи самолёт қурилмалари билан пайдо бўлган муаммолар сабабли Синай яриморолининг шимолидаги Ал-Ариш шаҳри аэропортида шошилинч қўнишни талаб қилган.\nВоқеа жойида қутқарувчилар иш олиб бормоқдалар. Қора қутилар топилган ва ўқилиши бошланган.\nРоссия Тергов қўмитаси фожиа юзасидан иккита жиноий иш қўзғатди. “Когалымавиа” авиакомпанияси ва “Бриско” туроператори (самолётда шу компания мижозлари бўлган) ҳамда Домодедова аэропортида (самолёт шу аэропортга бириктирилган бўлган) тинтувлар ўтказилмоқда.\n1 ноябрь Россияда фожиа қурбонлари хотирасига мотам куни деб эълон қилинди.


Ал-Хоразмий шаҳарчаси илм ва таълим кластери бўлади\nТуркия Президентининг юртимизга ташрифи якунланганидан сўнг, давлатимиз раҳбари Хоразмда режалаштирилган бунёдкорлик лойиҳалари тақдимоти билан танишди.\nМамлакатимизда катта кўламда қурилишлар бўлмоқда. Андижон, Наманган, Нукус ва бошқа шаҳарларда янги шаҳарчалар барпо этилмоқда.\nШу тажриба асосида, Президентимиз ташаббуси билан Урганчда Ал-Хоразмий шаҳарчаси қурилиши режалаштирилган. Бунинг учун аэропорт яқинидан 110 гектар ер ажратилган.\nЖорий йил 7 февраль куни ўтказилган тақдимотда шаҳарчанинг умумий концепцияси тасдиқланган эди. Бу гал ундаги ҳар бир иншоотнинг ички мазмуни муҳокама қилинди.\nЛойиҳага кўра, бу ерда университет, IT парк, уйлар, мактаб ва боғча, маданият ва спорт мажмуалари барпо этилади. Шаҳарча марказида Муҳаммад ал-Хоразмий сайилгоҳи бўлиб, буюк алломанинг янги ҳайкали ўрнатилади.\nДавлатимиз раҳбари қурилиш ишларини бошқариш бўйича комиссия тузишга кўрсатма берди.\nБу ер шаҳар ичидаги шаҳар бўлади. Университет, инновацион марказ ва мактаблар илм ва таълим кластерини ташкил этади. Бу ерда ишловчилар учун уй-жойлар, илмга асосланган саноат зонаси ҳам бўлади. Бу шаҳарчани шунга муносиб қилиб, сифатли қуриш керак, - деди Шавкат Мирзиёев.\nУрганчдаги Санъат музейи биносини реконструкция қилиб, кўргазма майдонини кенгайтириш, Хивадаги Қўғирчоқ театрини замонавий бинога кўчириш ҳам мўлжалланган. Президентимиз янги бинолардан самарали фойдаланиш, уларда қўшимча хизматларни йўлга қўйиб, даромад топишига шароит яратиш муҳимлигини таъкидлади.\nКоммунал соҳада амалга оширилаётган ишлар ҳақида маълумот берилди. Уй-жой коммунал хизмат кўрсатиш вазирлиги тузилмасини такомиллаштириб, қуйи тизимда самарали ишлатиш вазифаси қўйилди.


Олий таълим сифати бозор талабига жавоб бермайди – президент - 17.06.2021, Sputnik Ўзбекистон\nТаълим сифатини ошириш учун - олийгоҳлар бошқарув кенгаши ваколатлари оширилади, ҳар бир кафедрадан ёш олимлар хорижга стажировкага юборилади. 17.06.2021, Sputnik Ўзбекистон\nТОШКЕНТ, 17 июн – Sputnik. Ўзбекистон президенти Шавкат Мирзиёев ҳузурида 16 июнь куни бўлиб ўтган мажлисда олий таълим соҳасидаги муаммолар ва уларни ҳал қилиш йўллари муҳокама қилинди. Мажлисда олий таълимнинг замонавий эҳтиёжларга жавоб бермаслиги танқид қилинди. Хусусан, бугун хизмат кўрсатиш соҳасида 40 мингта, саноатда 38 мингта, қурилишда 12 мингта, қишлоқ хўжалигида 10 мингта, алоқа ва ахборот технологияларида 4 мингта олий маълумот талаб этадиган бўш иш ўринлари бор, лекин битирувчилар сон жиҳатидан ҳам, малака бўйича ҳам бу талабни қондира олмайди.Ушбу тафовут келиб чиқишида тизимда мавжуд қуйидаги муаммолар сабаб бўлгани қайд этилди: Муаммоларни ҳал қилиш учун қуйидаги йўналишларда амалга ошириш керак бўлган устувор вазифалар белгилаб берилди: Бу вазифаларни самарали бажариш учун олий таълим муассасаларига академик ва ташкилий-бошқарув бўйича мустақил қарор қабул қилиш ваколати берилиши таъкидланди.Яъни, бундан буён, ўқув режаси ва адабиётлар, фан дастурларини жорий этиш, профессор-ўқитувчиларнинг ўқув юкламаси ҳамда таълим шаклларини белгилашни олийгоҳ бошқарув кенгашининг ўзи ҳал қилади. Энди ҳар бир кафедранинг фаолияти унинг илмий салоҳияти ва ёшларни селекция асосида илмий фаолиятга жалб этиш кўрсаткичларига қараб баҳоланади.Илмий раҳбарларга 5 тагача докторант ва 3 тагача мустақил изланувчи олиш ҳуқуқи берилади. Шунингдек, ҳар бир кафедранинг бир нафардан ёш олимини хорижга стажировкага юбориш йўлга қўйилади.\n10:04 17.06.2021 (янгиланди: 10:15 17.06.2021)\nТаълим сифатини ошириш учун - олийгоҳлар бошқарув кенгаши ваколатлари оширилади, ҳар бир кафедрадан ёш олимлар хорижга стажировкага юборилади.\nТОШКЕНТ, 17 июн – Sputnik. Ўзбекистон президенти Шавкат Мирзиёев ҳузурида 16 июнь куни бўлиб ўтган мажлисда олий таълим соҳасидаги муаммолар ва уларни ҳал қилиш йўллари муҳокама қилинди.\nМажлисда олий таълимнинг замонавий эҳтиёжларга жавоб бермаслиги танқид қилинди.\nХусусан, бугун хизмат кўрсатиш соҳасида 40 мингта, саноатда 38 мингта, қурилишда 12 мингта, қишлоқ хўжалигида 10 мингта, алоқа ва ахборот технологияларида 4 мингта олий маълумот талаб этадиган бўш иш ўринлари бор, лекин битирувчилар сон жиҳатидан ҳам, малака бўйича ҳам бу талабни қондира олмайди.\nУшбу тафовут келиб чиқишида тизимда мавжуд қуйидаги муаммолар сабаб бўлгани қайд этилди:\nолий таълимнинг 815 та йўналишнинг 55 % меҳнат бозори талабларига жавоб бермайди, 2 мингга яқин фанлар бўйича дарсликлар етишмайди;\nЎқув дастурларининг айримлари 40 йил олдин тузилгани ва замон талабларига жавоб бермайди;\nАйрим ОТМларда ўқув дастурлари меҳнат ва бозор талабларига эмас, профессор ўқитувчиларга мослаштирилгани ва оқибатда талабаларга кераксиз фанлар ўргатилмоқда;\nАйрим ОТМлар ўқитувчилар таркибида профессор ва бошқа юқори илмий унвонли кадрлар улуши 25%га ҳам етмайди;\nМуаммоларни ҳал қилиш учун қуйидаги йўналишларда амалга ошириш керак бўлган устувор вазифалар белгилаб берилди:\nОлий таълим муассасалари бошқарув кенгашларининг ролини ошириш ва кафедралар ваколатларини кенгайтириш.\nЎқув жараёнини бозор талабларига мослаштириб, ишлаб чиқариш билан узвийлигини таъминлаш ва талабанинг ўз устида ишлаши учун муҳит яратиш.\nОлий таълим муассасаларининг илмий салоҳиятини ошириш, илм-фан ва инновацияни ривожлантириш.\nПрофессор-ўқитувчилар ва талабалар учун қоғозбозликни камайтириш, соҳани рақамлаштириш орқали бюрократия ва коррупцияни кескин қисқартириш.\nЯъни, бундан буён, ўқув режаси ва адабиётлар, фан дастурларини жорий этиш, профессор-ўқитувчиларнинг ўқув юкламаси ҳамда таълим шаклларини белгилашни олийгоҳ бошқарув кенгашининг ўзи ҳал қилади.\nЭнди ҳар бир кафедранинг фаолияти унинг илмий салоҳияти ва ёшларни селекция асосида илмий фаолиятга жалб этиш кўрсаткичларига қараб баҳоланади.\nИлмий раҳбарларга 5 тагача докторант ва 3 тагача мустақил изланувчи олиш ҳуқуқи берилади. Шунингдек, ҳар бир кафедранинг бир нафардан ёш олимини хорижга стажировкага юбориш йўлга қўйилади.


Ҳамкорлик эртанги кун қиёфасини белгилайди\nЎтган ҳафта ниҳоясида Қозоғистон Республикаси сиёсий тақвими самарали учрашувларга бой бўлди. Мамлакатимиз Ислом ҳамкорлик ташкилотининг биринчи фан ва технологиялар саммитига мезбонлик қилди, ушбу тадбир доирасида Давлат раҳбари қатор хорижий мамлакатлар раҳбарлари билан расмий учрашувлар ўтказди.\nИслом ҳамкорлик ташкилоти фан ва технологиялар саммити пленар йиғилишини очиб берган Нурсултан Назарбаев ушбу тадбирнинг ислом олами тарихида ўзига хос из қолдиришига ишонч билдирди. Элбоши қозоқ халқининг азалдан Ислом дунёси билан теран алоқаларда бўлганини таъкидлади.\n– Бепоён даламизга Ислом дини минг йил муқаддам кириб келди, юртимиз ислом ва Ғарб мамлакатлари орасида дўстона мулоқотларга восита бўлиб келмоқда, – деди Қозоғистон Президенти.\nДавлат раҳбари мусулмон уммати дуч келаётган қатор хатарлар ва муаммоларга тўхталиб ўтди:\n– Биринчиси, экстремистик террорчи ташкилотларнинг урчиб кетиши. Уларнинг қўпорувчилик ҳаракатларидан аввало мусулмон эллари аҳолиси зарар кўрмоқда. Иккинчиси, исломофобия жамият ичида кенг ўрин олмоқда. Ғарб мамлакатларида мусулмонларга қарши жиноятлар йил сайин кўпайиб бормоқда.\nШу билан бирга, Қозоғистон Президенти Мьянмада юзага келган аҳволдан ташвишланишини билдириб, бу муаммони Бирлашган Миллатлар ташкилоти майдончасида музокаралар воситасида тинч йўл билан ҳал этишга чақирди.\nУчинчи муаммо сифатида эса Элбоши 1,5 миллиард кишилик ислом оламида бирлик-биродарлик йўқлигини кўрсатди.\n– Тўртинчидан, оламнинг бошқа мамлакатлари ривожланиб бораётган бир даврда кўпчилик мусулмон давлатлари қолоқликда қолиб бормоқда. Баъзи таҳлилчилар бундай аҳволни дин билан боғлайди, аммо бу фикр ҳақиқатга тўғри келмайди, – деди Нурсултан Назарбаев.\nДавлат раҳбари замонавий таҳликаларни енгиб ўтиш учун кучларни бирлаштирган ҳолда илмий-инновациявий жамғарма тузиш таклифини билдирди. Мусулмон элларда олимларнинг изланишларига кўмак кўрсатиш муҳимлигига эътибор қаратиб, илмий ва технология соҳаларидаги ютуқлар учун махсус мукофот таъсис этиш хусусида қарор қабулланганини айтди.\n– Биз ЭКСПО-2017 кўргазмасини ўтказдик. Унинг ҳудудида энди «Астана» халқаро молия маркази иш бошлайди. Сизни ислом молия тизимида ҳамкорликни мустаҳкамлашга даъват этаман, – деди Н. Назарбаев.\nДавлат раҳбари яшил технологияларни ривожлантириш масаласига ҳам алоҳида эътибор қаратди ва халқаро марказнинг имкониятларидан кенг фойдаланишга чақирди. У аграр соҳада биргаликда иш юритиш, Ислом олами етакчи 15 мамлакатининг норасмий ҳамжамиятини тузиш, Ғарб мамлакатлари билан фан ва технологиялар соҳасида тиғиз алоқалар ўрнатишга ундади.\n– Биз кўп миллатли ва конфессияли жамиятда динлараро тинчликни сақлаш бобидаги Қозоғистон тажрибасидан кенг фойдаланишни тавсия этамиз. Шунингдек, барчангизни 2018 йилда ўтадиган Жаҳон ва анъанавий динлар етакчиларининг олтинчи съездига чақираман, – деди Қозоғистон Президенти.\nШундан сўнг Н. Назарбаев Яқин шарқ ва ислом оламида тинчлик ҳамда барқарорликни сақлашга даъват қилди.\nСаммит давомида Туркия Республикаси Президенти Р. Эрдўғон, Покистон Ислом Республикаси Президенти М. Ҳусайн, Мавритания Ислом Республикаси Президенти Муҳаммад ал Абдул Азиз, Ўзбекистон Республикаси Президенти Ш. Мирзиёев ва бошқалар ҳам нутқ сўзладилар.\nИслом ҳамкорлик ташкилоти фан ва технологиялар саммити доирасида Н. Назарбаев Туркия Республикаси Президенти\nР. Эрдўғон, Ислом ҳамкорлик ташкилоти Бош котиби Юсуф Бин Аҳмад ал Ўсеймин, Ислом тараққиёт банки президенти Бандар Бин Муҳаммад Ҳожар, Афғонистон Ислом Республикаси Президенти Муҳаммад Ашраф Ғани, Эрон Ислом Республикаси Президенти Ҳасан Руҳоний, Гвинея Республикаси Президенти Альфа Конде, Венесуэла Республикасининг Президенти Николас Мадуро, Гвинея-Бисау Республикаси Президенти Жозе Мариу Ваз, Индонезия Республикаси вице-Президенти Юсуф Калла билан музокаралар олиб борди.\n, 2017-09-11, 20:20 133


Франциянинг собиқ бош вазири фирибгарликда айбдор деб топилди\nПариж суди Франциянинг собиқ бош вазири Франсуа Фийон ва унинг рафиқаси Пенелопа Фийонни молиявий фирибгарликда айбдор деб топди. Суд чиқарган ҳукмда Фийон ўз рафиқасининг сохта ишга жойлаштирилишига жавобгар экани ва бу унга давлат бюджетидан миллион евродан кўпроқ маблағни ўзлаштиришга имкон бергани айтилган.\nМаҳаллий ОАВда таъкидланишича, Фийон ушбу иш бўйича 5 йилга (ундан 3 йили шартли) озодликдан маҳрум этилган, 375 минг евро жаримага тортилган ва унга 10 йил давомида мансабдор лавозимларни эгаллаш тақиқланган. Унинг рафиқаси 3 йиллик шартли қамоқ жазоси олган. Бундан ташқари, суд Фийоннинг собиқ ёрдамчиси Марк Жулони 3 йиллик шартли қамоқ жазосига ҳамда 20 минг евро жаримага тортган. Бундан ташқари, уларнинг барчасига бюджетга ўзлаштирилган пулларни қайтариш мажбурияти қўйилган.\nАйбланувчиларнинг адвокатлари суд қарорини адолатсиз деб атаб, унинг устидан арз қилишларини айтишган.\nФийонга қарши суд иши Canard Enchainé ҳажвий нашри тергов ўтказиб, унинг натижаларини 2017 йил январда эълон қилгандан кейин очилган. Журналистларнинг аниқлашича, собиқ бош вазирнинг рафиқаси Пенелопа Фийон 15 йил давомида ўз турмуш ўртоғининг парламентдаги ёрдамчиси сифатида рўйхатда турган, бироқ аслида ҳеч қандай ишни бажармаган. Ушбу можаро Фийонни президент лавозимига сайланиш имкониятидан маҳрум қилган ва бу Эмманюэл Макронга давлат раҳбари курсисини эгаллаш учун имкон берган.\nФрансуа Фийон Франция бош вазири лавозимини Николя Саркози президентлиги вақтида 2007 йилдан 2012 йилгача эгаллаган.\nФранциянинг истеъфога чиққан бош вазири ва собиқ соғлиқни сақлаш вазирига нисбатан суд суриштируви ўтказилади


Италияда 4 майдан карантин тартиби енгиллашади - Hidoyat.uz\nИталияда 4 майдан карантин тартиби енгиллашади\nАсосий саҳифа Янгиликлар Дунё янгиликлари Италияда 4 майдан карантин тартиби енгиллашади\nЧоп этилди Aprel 23, 2020 Италияда 4 майдан карантин тартиби енгиллашадиda fikr bildirishni o'chirish\nИталия Бош вазири Джузеппе Конте ҳукумат карантин режимини сезиларли даражада енгиллаштириш режаси устида иш олиб бораётганини\nУнга кўра, чеклов чоралари 4 май куни тугайди, дейилади Италиянинг ANSA ахборот агентлиги хабарида.\nБош вазирнинг сўзларига кўра, мамлакат фуқароларининг аксарияти карантиндан чарчаган ва чекловлар камайишини ёки ҳатто олиб ташланишини хоҳлашади. “Мен ҳам ҳаммасини бирдан очамиз, дегим келади. Аммо бу масъулиятсизлик бўлади. Бу вируснинг янада тарқалишига олиб келади. Шундай қилиб, бу бизнинг шу пайтгача қилган ишларимизнинг натижасини бир пул қилиши мумкин“ деди Бош вазир.\nЭслатиб ўтамиз, март ойи бошида расмийлар мамлакатда карантин жорий этганди. Чеклов чоралари 4 апрелга белгиланган эди, аммо карантин чоралари ҳали ҳам давом этмоқда.\nСўнгги маълумотларга кўра, Италия коронавирус инфекцияси билан касалланганлар сонининг кўплиги бўйича дунёда учинчи ўринда туради.\nМамлакатда 181 22 киши инфекцияни юқтирган, шундан 24 144 киши вафот этган ва 48 877 киши даволаниб чиққан. 141 шифокор коронавирусдан кўз юмган.\nКоронавирус кўз ёшлари орқали ҳам юқиши мумкин


Темурийлар даврининг машҳур хаттоти\nЧиройли ёзиш, ҳарф ва сўзнинг бошқа ҳарф ва сўзга нисбатан аниқ мувозанатини яратиш маъносидаги хаттотлик нафис санъатлар турига киради.\nУзоқ тарихга эга. Хаттотлик санъати Темурийлар даврида ўз ривожи ва камолининг авж нуқтасига етди. Мир Али Табризий насҳ ва таълиқ хатларини бирлаштириб, настаълиқ хатини яратди. Бу даврда Темурийлар сулоласи вакили Бойсунғур Мирзо Қуръон кўчирувчи энг машҳур хаттот сифатида танилган эди.\nХаттотлик жаҳондаги барча маданиятларда кўзга ташланса-да, ушбу гўзал санъат тури Шарқда, жумладан, форсийзабон халқлар орасида катта аҳамият касб этади.\nҲижрий-қамарий IV, милодий X аср бошларида Байзовий Шерозий номли хаттот «олти хат» номи билан машҳур бўлган қуйидаги ёзувларни яратди: муҳаққақ, райҳон, сулс, насх, риқў ва тавқи. Ушбу хат турларини бир-биридан фарқлаб турадиган жиҳат уларнинг ҳарфлар ва сўзлар шаклидаги фарқ ҳамда улардан ҳар бирининг юзаси ва атрофи нисбати билан боғлиқдир.\nТемурийлар даврининг яна бир машҳур хаттоти Султонали Машҳадий бўлиб, Эроннинг Тошкентдаги элчихонаси яқинидаги кўча унинг номи билан аталган. Хўш, мазкур кўчадан ҳар куни ўтадиганлардан неча фоизи ушбу хаттот ва ориф тўғрисида маълумотга эга? Бу саволга жавобан қуйидагиларни айтиш мумкин:\nСултонали Машҳадий номи билан танилган «Хаттотлар шоҳи» лақабли Низомиддин Султоний Темурийлар даврининг настаълиқ хатида ижод қилувчи машҳур хаттотларидан биридир. У Эроннинг Машҳад шаҳрида дунёга келган. Хаттотлик санъатида устозлик даражасига эришганидан кейин Султон Бойқаро саройига йўл олган.\nТарихчилар Султонали Машҳадийни ҳам ташқи кўриниши, ҳам ички олами гўзал бўлган бир инсон сифатида тасвирлашган. Айтишларича, у тақводор, покдомон ва орифмаслак бир киши бўлиб, хаттотликдан ташқари шеър ёзишга ҳам қизиққан. У ўз даврининг олимлари, санъаткорлари ва орифлари билан алоқада бўлиб, улар билан доимий мулоқот қилиб турган. У ўз рубоийларидан бирида ўз даврининг машҳур рассоми Камолиддин Беҳзодни соғиниб, шундай ёзади:\nФарзанди азизи аржумандам Беҳзод\nГаҳ-гаҳ гузараш бар ин тараф меюфтод.\nЎ умри ман аст аз раҳи суврат, лекан\nУмрест ки аз манаш намеояд ёд.\nМазмуни: Азиз ва қадрли фарзандим Беҳзоднинг йўли гоҳ-гоҳ бу томонга тушарди. У ҳаётимнинг мусаввирлик шаклидаги ҳосиласидир, аммо ушбу ҳосилада менинг ўзим эслатилмайман.\nСултонали Машҳадий Темурийлар давлатининг олим ва маданиятпарвар вазири Амир Алишер Навоий билан ҳам яқин дўстона муносабатда бўлган. У Навоийнинг айрим асарлари, жумладан «Хамса» достонлар мажмуаси ҳамда шеърий девонларидан бирини кўчириб, мангуликка тортиқ этган.\nУ ўша даврда машҳур шоир ва ориф Абдураҳмон Жомий билан ҳам дўст тутиниб, унинг кўплаб асарлари, жумладан «Юсуф ва Зулайҳо» ва «Туҳфат ул-аҳрор» китобларини чиройли бир ёзувда кўчирган.\nБошқа олимлар ва шоирларнинг Султонали Машҳадий қалами билан кўчирилган асарлари жумласидан Хожа Абдуллоҳ Ансорийнинг «Муножотнома» асари, Хайём Нишопурийнинг рубоийлари, Низомий Ганжавийнинг «Махзан ул-асрор» достони, Ҳофиз Шерозийнинг шеърий девони, Султон Ҳусайн Бойқаронинг «Гул ва мул» рисоласи ҳамда шеърий девони, Саъдий Шерозийнинг «Гулистон» ва «Бўстон» асарлари ҳамда Хожу Кирмонийнинг шеърий девонини эслатиш мумкин. Ушбу асарлардан кўпчилиги чиройли хатда кўчирилган бўлиб, бугунги кунда жаҳоннинг турли музейлари ва кутубхоналарида қўлёзма ҳолатида сақланмоқда.\nСултонали Машҳадий ўз даврининг кўплаб ёзувчилари, шоирлари ва орифлари асарларини кўчиришдан ташқари ўша замонда яшаб ўтган улуғ кишилар ва ҳукмрон табақалар вакиллари мақбараларидаги ҳамда Афғонистоннинг Ҳирот шаҳридаги «Боғи Мурод» номи билан ҳам машҳур бўлган «Боғи Жаҳоноро» мажмуаси биноларидаги, шунингдек, Навоийнинг уйидаги ҳовуздаги мармартошлар юзасидаги битикларни ўзининг чиройли ёзуви билан безаган.\nСултонали Машҳадийнинг энг муҳим асари хаттотлик қоидалари баёнига бағишланган шеърий рисоласи бўлиб, ушбу асар қўлёзмаси Россия Федерациясидаги кутубхоналардан бирида сақланмоқда.\nНастаълиқ хатида ижод қилган хаттотлар орасида камдан-кам кишиларгина Султонали Машҳадийдек асрлар давомида шунчалик катта шуҳратга эга бўлиб келмоқдалар. Бунинг сабаби сифатида Султонали Машҳадийнинг ўзига хос маҳорати, ақл-заковати ва тиришқоқлигидан ташқари, унинг настаълиқ хати асосида хаттотликни ўргатишга бағишланган илк махсус рисола ёзганлигини, шунингдек, Темурийлар давлатининг маданиятпарвар вакиллари, жумладан Султон Ҳусайн Бойқаро ва Амир Алишер Навоийларнинг ушбу хаттотни қўллаб-қувватлаганликлари ҳамда унинг кўплаб шогирдлар тарбиялаганлигини эслатиш мумкин.\nЎтган замонларда полиграфия саноатининг мавжуд бўлмаганлигига қарамасдан у даврлар олимлари, ёзувчилари, шоирлари ва сўфийларининг асарлари келажак авлодларга етиб келган. Султонали Машҳадий каби самарали ижод қилган тиришқоқ хаттотлар хотираси ҳамиша эҳтиромда.


Жорий йилнинг 3 январидан 20 январига қадар «Ўзнефтгазинспекция» томонидан ўтказилган тадбирлар доирасида 5,1 млрд сўмлик табиий ва суюлтирилган газларни талон-торож қилиш ҳолатлари аниқланди. Бу ҳақда Энергетика вазирлиги хабар бермоқда.\nЭнг жиддий ҳуқуқбузарликлар Наманган ва Жиззах вилоятларида аниқланди. “Мезбон” МЧЖ ва “Нафосат бекати” МЧЖ корхоналарига тегишли умумий овқатланиш корхоналарида жами 306 млн сўмлик 306 минг метр куб ҳажмдаги табиий газдан ноқонуний равишда фойдаланиш ҳолатлари аниқланди.\nБундан ташқари, Самарқанд вилояти Паст Дарғом туманида ҳеч қандай рухсатномасиз, ўзбошимчалик билан оҳак цехи томонидан газ тармоғига уланиб газдан ноқонуний фойдаланиб келаётганлиги аниқланди. Дастлабки ҳисоб-китоб бўйича жами 330 млн сўмлик 330 минг метр куб ҳажмдаги табиий газдан ноқонуний равишда фойдаланиш ҳолатлари аниқланди.\nЯна бир нечта газ таъминоти тизимига рухсатсиз уланиш ҳолатлари Тошкент вилоятининг Тошкент ва Қибрай туманларида аниқланган. 157 минг метр куб ҳажмдаги табиий газдан ноқонуний равишда иссиқхоналар ва “Муҳаммад” МЧЖ паррандачилик фермаларидан бирида фойдаланилган. Умуман олганда вилоят ҳудудида жами 690 млн сўмлик 690 минг метр куб ҳажмдаги табиий газдан ноқонуний равишда фойдаланиш ҳолатлари аниқланди.\nРеспубликада жами 4,3 млн метр куб ҳажмдаги табиий газдан ноқонуний равишда фойдаланиш ҳолатлари аниқланган, бу эса ўз навбатида жами 4,3 млрд сўмлик зарар келтирилган.\nАҳоли учун тарқатиладиган суюлтирилган газлардан Андижон шаҳридаги “Андижон шаҳаргаз” филиалида 25 минг кг (54,3 миллион сўм) миқдордаги суюлтирилган газни ҳисобдан чиқариш ҳолати аниқланди. Бундан ташқари, омборни текшириш вақтида ушбу филиал ходимлари томонидан 738 млн сўмлик 2 390 та маиший газ балонларининг етишмаслиги аниқланди.\nУшбу далилларга қўшимча равишда, филиал ходимлари аҳолидан суюлтирилган газ учун олинган маблағларни хизмат кўрсатувчи банк кассасига топширмаган, шу билан 80 млн сўм қийматидаги нақд пул маблағларини қисқартириб қўпол қонунбузарликларга йўл қўйган.\nАндижон вилоятида амалга оширилаётган тадбирлар давомида 8 январь куни ҳуқуқни муҳофаза қилиш идоралари билан биргаликда инспекция томонидан Андижон вилояти ҳудудидан суюлтирилган газни олиб чиқишга уринишнинг олди олинди.\n24 млн сўм қийматидаги 10,2 тонна суюлтирилган газ, давлат рақами 70 707 ВАА газ ташиш автомашинасида олиб кетилаётганида аниқланди. Ушбу ёқилғи “Шахрихан” газ тўлдириш станциясида ноқонуний тарзда юкланганлиги маълум бўлди.\nЮқорида кўрсатилган аниқланган ҳолатлар юзасидан расмийлаштирилган ҳужжатлар ҳуқуқни муҳофаза қилиш органларига тақдим этилган.\nПрезидент табиий газ таъминотидаги монополия бекор қилинишини маълум қилди\n14:50 / 18.12.2020\nГаз, электр энергияси ва кўмир билан таъминлаш масаласи Сенат назоратида бўлади\n12:49 / 18.12.2020\nТабиий газ экспорт қилинмаслиги бюджетга тушум 1 триллион сўмга камайишига олиб келади — Ишметов


Жомий маҳалласида дув дув гап - Anhor\nAnhor Все посты Жомий маҳалласида дув дув гап\nЖомий маҳаласи Тошкентнинг энг кекса маҳаллаларидан бири. Маҳаллада 850 та ҳовли мавжуд бўлиб, 3800 нафар аҳоли истиқомат қилади, кўпчилик бир-бирини жуда яхши танийди. Бу ерда буюк инсонлар – рассомлар, шоирлар, ёзувчилар, журналистлар ва юристлар яшаган. Маҳалла аҳли Раҳим Аҳмедов ўз картиналарини қўшни мактабга қандай инъом қилганини, Александр Винер эса болалар ва қизларни ўз устахонасига тўплаб, расм чизишга ўргатганини ёки шунчаки суратлар, рассомлар, санъат ҳақида сўзлаб беришни хуш кўрганини яхши эслайди. Қуддуз Муҳаммадий, бошқа шоир ва ёзувчилар ҳам маҳалланинг ёдида.\nБу ерда кўп қаватли ҳашаматли иморатлар йўқ, аммо кўчалар тоза, ободонлаштирилган. Маҳалланинг ўз масжиди ва ҳомийлари бор. Афсуски, уларнинг қаторида хайрияни қаллобликка айлантиришга уринаётганлар ҳам пайдо бўлган.\n2015 йили Боходир Бобохонов маҳалла қўмитасининг раиси этиб сайланганди. Сайлов арафасида анча иғвогарликлар содир бўлди, сайлов жараёнининг ўзи ҳам кишиларда шубҳа туғдирди, бироқ фуқаролар йиғини томонидан эътирозлар бўлмагани боис янги раис лавозимга ўтирди. Шу ўринда, маҳалла раисининг номзоди мувофиқлаштирилиши керак бўлган Юнусобод туман ҳокимлигида, раис бундан олдин молиявий фирибгарликлар билан қўлга тушгани ҳеч кимни ўйлантирмаганини таъкидлаш жоиз. Ушбу фирибгарликлар унинг “Чинобод” санаторийсидаги бухгалтерлик фаолияти билан боғлиқ бўлган. Балки ҳокимиятдагилар унга яна бир имкониятни тақдим этгандир. Шундай ҳам дейлик.\nТўғри, маҳалла қўмитасида ишлаш осон эмас, маоши ҳам кам, у кўпроқ жамоатчилик ишига ўхшайди. Юқорида айтиб ўтганимдай, маҳаллада яшаган ҳомийлар анъанага кўра кам таъминланган, кўп болали ва эҳтиёжманд оилаларга ёрдам бериб туришади. Бунда маҳалла қўмитасининг роли ҳам оддий ва шаффоф – шундай оилалар ҳақида маълумот тўплаш, моддий ёрдам кўрсата оладиган одамларни топиш ва эҳтиёжмандларга шу моддий кўмакни етказиш. Бу қачон бошланганини ва Боходир Бобохонов нима учун қўлини яна қаллобликка урганини айтиш энди мушкул.\nҲайит байрами арафасида маҳаллада истиқомат қилувчи фуқаролардан бири маҳалла раисига моддий ёрдамга муҳтож оилалар рўйхатини тақдим этишни сўраб мурожаат қилади. У ислом анъаналарига амал қилган ҳолда ўзи, яъни ҳомийнинг номи тилга олинмаслигини асосий шарт қилиб қўяди. 2017 йил 28 июнь куни 16 нафар фуқаро Жомий маҳалла қўмитасининг раиси ва ҳомийнинг вакили иштирокида ўз уйида ичига пул солиб ёпиштирилган конвертларни олади. 30 дақиқадан кейин эса телефон орқали уларга конвертларни маҳалла қўмитасининг вакилига қайтаришни буюришади. Ўша 16 кишидан нечтаси конвертларни қайтарганини ва уларда қанча миқдорда пул бўлганини аниқлашнинг энди иложи йўк. Чунки одамлар қўрқиб қолган, маҳаллий ҳокимият (!) билан ўчакишишни хоҳламайди. Аммо конвертларга олдинги сумма ўрнига унинг бешдан бирини солиб одамларга қайтаришганини тасдиқлаган бир неча кишининг ёзма ва бошқа далиллари мавжуд. Маҳаллада эса хайрия пулини олган фуқароларнинг рўйхатидан бошқа ҳеч қандай баённома расмийлаштирилмаган.\nХатира опа Толипованинг мўъжазгина ҳовлиси доим озода, сув сепилган, ўзи ҳам жуда сариштали, кўнгли очиқ аёл. У пул солинган конверт воқеаси ҳақида сўзлар экан, йиғлаб юборди. Маҳалладан қўнғироқ бўлганида у ҳали конвертни очмаган ҳам экан, раиснинг буйруғига амал қилиб, конвертни маҳалла қўмитасига олиб бориб берган. Кечга яқин эса унга конвертдаги пулларнинг бешдан бир қисмини қайтаришган. Хатира опанинг ўғли Дилмурод 40 ёшда, у Даун синдроми билан туғилган. Мана беш йилдирки, у ўрнидан туролмайди. Хатира опа пулларни қайтаришларига ишонади. “Бу инсофсиз одамлар учун юрагим оғрияпти”, – деди у мени кузатиб қўяр экан. Хатира опа нимжон ва кичкина аёл бўлса ҳам, аниқ ва қатъий фуқаролик позициясига эга. У раиснинг пул воқеаси ҳақида оғиз очмаслик тўғрисидаги қатъий илтимосига қарамасдан, ўша 16 нафар фуқаро орасида ҳақиқатни айтишга қўрмаган инсонлардан бири.\nМаҳалла “фаоллари” фарзандларидан бири ногирон бўлган Муҳаббат Атхамовага нисбатан ҳам худди шундай “схемани” қўллашади. Улар конвертни қайтаришни буюриб, ўрнига ҳомий ажратган пулларнинг саккиздан бир қисмини шу маҳаллада истиқомат қилувчи бошқа фуқаро томонидан хайр-эҳсон қилинган озиқ-овқат маҳсулотларини қўшиб қайтаришади.\nЁлғиз она Дилшода Давлетовага эса, у рўйхатда бўлса-да, пулни умуман беришмади.\nАйтиш жоизки, Жомий маҳалласида хайрия ёрдамлари баённомалар билан қайд этилмайди, рўйхатлар маҳалла фаолларига кўрсатилмайди. Бир сўз билан айтганда, шаффофлик йўқ. Маҳалла раиси Боходир Бобохонов барча қарорларни якка ўзи қабул қилади.\nШу маҳаллада яшаган Алишер Усмонов Жомий маҳалласининг энг йирик ҳомийси ҳисобланади. У туфайли кўплаб йўлларга асфальт ётқизилди. У йилда бир неча марта маҳаллага ун ва гўшт ажратар экан, бироқ маълум бўлишича, улар ҳам эҳтиёжманд оилаларга тўлиқ етиб бормас экан. 2017 йил сентябрь ойида анаънага кўра Алишер Усмонов кам таъминланган оилаларнинг ҳар бирига бир қоп ун ва 6 кг гўшт ажратган. Маҳаллада уруш фахрийси, фронт иштирокчиси Анастасия Никонова истиқомат қилади. Унинг фамилияси тўғрисида имзо турибди, аммо маҳалланинг ягона ветеранига ўша сафар на ун, на гўшт етиб борган. Усмонов маҳаллага бир неча бор ажратган молиявий ёрдам борасидаги ишлар қай аҳволдалиги эса номаълум. Шу ўринда Бобохонов битта лойиҳага турли ҳомийлардан пул олган ҳолатлар ҳам бўлганини айтиш лозим. Ҳозир маҳаллада Афғонистон фуқароси истиқомат қилмоқда, энди одамлар раисни тез-тез унинг уйида кўрадиган бўлиб қолишган.\nМақолада гувоҳлар томонидан ҳужжатли тарзда тасдиқланган фактлар, яъни содир бўлаётган ва одамлар гапираётган, аммо турли сабабларга кўра тасдиқлашга қўрқаётган воқеаларнинг оз қисми ёритилган холос. Беш дақиқа олдин қаршимда ўтириб кўзларида ёш билан айтган гапларини тасдиқлашдан бош тортаётган, олти яшар қизчаси мия ўсмасига чалинган отани қандай тушуниш мумкин…\nХўш, маҳалла тизимига нима бўлган ўзи? Мен маҳалла қўмитаси чойхона ёнида бўлган пайтларни яхши эслайман, ўшанда оқсоқоллар муаммоларни кўпчиликнинг муҳокамасига олиб чиқишарди, уни ҳамма биргаликда ҳал қиларди, ёрдам берарди. Ҳамма иш аниқ, шаффоф ва ҳалол бажариларди.\nАвваллари, маҳалла анъанавий тузилма бўлиб, унда ҳеч қандай ҳокимият бўлмаганида, оқсоқоллар эса жамоатчилик асосида ишлаганида, ҳеч ким раҳбарликка интилмасди, маҳалла етакчисини одамларнинг ўзлари белгиларди.\nЭнди эса замон ўзгарди – оқсоқолларни ҳокимият белгиламоқда ва тайинламоқда, яна бунга “сайловлар” деган ном ҳам беришган. Албатта, буни тушуниш мумкин, чунки энди маҳалла анча каттароқ тузилмага айланган, маҳаллада яшовчи фуқаролар ҳам аста-секин бир-бирини танимай боряпти.\nБироқ эндиликда маҳаллага, аниқроғи, оқсоқолга нафақат маош, балки ҳокимият, моддий бойликларни тақсимлаш ваколатлари берилган бир пайтда, раисликка баъзан ўзининг чўнтагини ўйлайдиган одамлар ҳам интилмоқда.\nШаклига кўра демократик ва халқ тузилмаси бўлган маҳалла айрим ҳолларда кўпроқ одамлар қўрқадиган, қўли қинғир кишилар бировларнинг кулфати ва эзгу ишлари ортидан пул қиладиган “ижроия институт”га айланиб бораётир.\nДавлат маҳалла қўмиталарига каттагина ваколат берган, айримлар эса буни суистеъмол қилмоқда. Хўш, маълумотномалар ва ажрашишни хоҳловчилар учун далолатномалар беришдан ташқари маҳалла, аёллар кенгашлари қандай ишларни бажаради, улар бандлик муаммоларини, маърифат ишлари қай тарзда ҳал этади? Нега раислардан шаффоф фаолият талаб қилинмайди? Нега интернет асрида маҳалларнинг сайтлари йўқ ёки, ҳеч бўлмаганда, ижтимоий тармоқларда уларнинг саҳифалари ёки Телеграмда канали йўқ? Фақат шаффоф фаолиятгина маҳалла қўмиталарининг ҳалол фаолиятини кафолатлаши мумкин.\nМенда тайёр рецептлар йўқ, аммо оқсоқол ва маҳалла қўмитаси фаолияти бўйича қонунчилик базаси устида жиддий ишлаш кераклигига ишончим комил. Чунки маҳаллалар ўз шакли бўйича анаъанавий бўлиб қолган ҳолда, уларнинг ҳуқуқий мақоми, вазифалари ва фаолият мазмунида жиддий ўзгаришлар жараенларини кузатяпмиз.


10:00 / 07.07.2019 689 pdf Ўқиш режими + -\n2891 - حَدَّثَنِي إِسْحَاقُ بْنُ نَصْرٍ، حَدَّثَنَا عَبْدُ الرَّزَّاقِ، عَنْ مَعْمَرٍ، عَنْ هَمَّامٍ، عَنْ أَبِي هُرَيْرَةَ t، عَنِ النَّبِيِّ r قَالَ: «كُلُّ سُلَامَى عَلَيْهِ صَدَقَةٌ كُلَّ يَوْمٍ، يُعِينُ الرَّجُلَ فِي دَابَّتِهِ يُحَامِلُهُ عَلَيْهَا أَوْ يَرْفَعُ عَلَيْهَا مَتَاعَهُ صَدَقَةٌ، وَالْكَلِمَةُ الطَّيِّبَةُ، وَكُلُّ خَطْوَةٍ يَمْشِيهَا إِلَى الصَّلَاةِ صَدَقَةٌ، وَدَلُّ الطَّرِيقِ صَدَقَةٌ». طرفاه:\n2891. Абу Ҳурайра розияллоҳу анҳудан ривоят қилинади:\n«Набий соллаллоҳу алайҳи васаллам: «Ҳар бир бўғим учун ҳар куни садақа лозимдир. Кишига уловига минишга ёрдамлашиш ёки юкини унинг устига ортиб бериш садақадир. Яхши сўз ва намоз сари юрган ҳар қадам садақадир, йўлни кўрсатиб юбориш садақадир», дедилар».\n«Олтин силсила» IV жуз китобидан олинди.\nБуюк Британияда мусулмон талабаларни дарсга киритмаган коллеж маъмурияти узр сўради\n13:30 / 06.07.2019 635\nТасбиҳнинг тарихи ҳақида нималарни биламиз?\n19:05 / 06.07.2019 3347\nЕр юзида ҳаво бўлмаса, нима бўлади?\nЕрнинг ҳаво қобиғи турли газлардан ташкил топган. Унинг 78 фоизини азот, 21 фоизини кислород, 1 фоизини аргон, карбонат ангидрид, водород, гелий каби газлар ташкил давоми...\n1550 13:40 / 10.10.2020\nРасулуллоҳ соллаллоҳу алайҳи васалламнинг сийратлари ҳаётлари тарихи, шаклу шамойиллари ва ахлоқодоблари асрлар оша инсониятни ўзига жалб қилиб келди. У зот давоми...\n970 19:05 / 19.11.2019\nСавобли ишда мусобақа қилайлик\nАллоҳ таолога бандани яқинлаштирувчи энг савобли ибодатлардан бири ndash қурбонликдир. Бу ҳақда Пайғамбаримиз соллаллоҳу алайҳи васаллам шундай деганлар Одам давоми...\n723 11:00 / 10.08.2019\nПаст овозда, танҳо ва қалбан дуо қилинг!\nҲаётингиздаги энг қийин ва машаққатли онларда, Аллоҳга дуо қилиш эҳтиёжи янада кучайганда, дуо қилиш учун қандай шароит ихтиёр қилганингизни эслай оласизми давоми...\n2734 08:45 / 04.02.2019


Андижонда Марказий Осиёда ягона бўлган инсулин ишлаб чиқарувчи завод очилди | Ўзбекистон ва жахон янгиликлари\nАндижонда Марказий Осиёда ягона бўлган инсулин ишлаб чиқарувчи завод очилди\nТиббиёт 30 апрель 9:52 322\nАндижон вилоятида Марказий Осиёда ягона бўлган инсулин заводи ишга тушди, деб хабар қилмоқда Ut.uz нашри.\nZamin Bio Health корхонаси йилига 10 миллион флакон инсулин ишлаб чиқаради. Маҳсулот нафақат ички бозорга балким қўшни мамлакатларга экспорт ҳам қилинади. Янги корхонада 100дан ортиқ ишчи ўринлари яратилган.\nИнсулин – ошқозонда пайдо бўлувчи гормон бўлиб, у қонда глюкоза миқдорини камайтириш учун керак. Инсулин плазматик мембраналарнинг ўтказувчанлик қобилиятини кучайтириб глюкозани инсон организми томонидан қайта ишланишини таъминлайди.\nОрганизмида ушбу гормон етарли миқдорда ишлаб чиқарилмаётган кишилар унинг ўрнини инсулин дориси ёрдамида тўлдириши мумкин. Айниқса қандли диабетга чалинган беъморлар учун ушбу дори ўта зарур.


Жўра Худойбердиев. «Улоқ» сўзининг маъноси - www.ziyouz.uz\nБош саҳифа Илм ва фанАдабиётЖўра Худойбердиев. «Улоқ» сўзининг маъноси\n«Ўзбек тилининг изоҳли луғати»да «улоқ» сўзи «эчкининг боласи», «миллий спорт ўйини», «шундай спорт ўйинида сўйиб ўртага ташланадиган эчки ёки бузоқ», «Ўзбек тилининг этимологик луғати»да эса «эчки», «кўпкари» маъноларини билдириши кўрсатилган. Профессор Ш.Раҳматуллаев «улоқ» сўзи қадимги туркий тилда «улағ» тарзида талаффуз қилиниб, аслида «миниладиган ҳайвон»ни билдиргани ва кейинчалик «эчки» маъносини олиб, ундан «кўпкари» маъноси ўсиб чиққанлигини қайд этган.\nЭнди тилимиздаги қадимий сўзлар тарихи ҳақида кенг ва ишончли маълумот берадиган Маҳмуд Кошғарий «Девону луғотит турк» асарининг ўзбек тилидаги таржимасига мурожаат қилайлик. Маҳмуд Кошғарий «улағ» сўзини «бекнинг буйруғи билан юрувчи почтачининг маълум бекатлардан айирбошлаб миниладиган оти» тарзида изоҳланган. Бу изоҳдан ўша даврда расмий почта хизмати йўлга қўйилганлигини, «улағ» сўзи шунчаки миниладиган отни эмас, фақат «почта хизмати учун миниладиган от» маъносини билдиришини билиб оламиз. «Девон»да «улағ» сўзининг «эчки», «улоқ» маънолари эса қайд этилмаган.\nАсарда «улоқ» сўзи «оғлақ», яъни «ўғлақ» шаклида берилиб, бу сўз эчкининг боласи эканлиги аниқ кўрсатилган: «оғлақ — улоқ, эчки боласи; оғлақ jiliксiз, оғлан бiliкciз — эчки боласида илик йўқ, ёш болада ақл йўқ». Орадан минг йил ўтган бўлишига қарамай, бугунги ўзбек шеваларида, хусусан, Қашқадарё шеваларида улоқни «ўғлоқ», «ўғлоғ» шаклида талаффуз қилиш ҳозиргача сақланиб қолган.\n«Девон»да «эчки» сўзи «эчку», «кэчи», унинг эркаги «така», олти ойлик эчки боласи «чэбиш», деб берилган. Бу сўзлар ҳам ҳозирги ўзбек тилида қисман фонетик ўзгаришлар билан кенг қўлланмоқда.\nМаҳмуд Кошғарий «Девон»нинг муқаддимасида «мен истеъмолдаги сўзларнигина бердим, истеъмолдан чиққанларини ташладим», деб алоҳида урғулаган. Демак, бу сўзлар ўша даврда кенг истеъмолда бўлган.\nМаҳмуд Кошғарийнинг «Девон»идаги бу далиллар «улоқ» сўзи ҳақида шаклланиб қолган маълум бир фикрларимизни ўзгартиришга асос бўлиши мумкин, деб ўйлаймиз.\nа)почта хизматида қандайдир нарса ёки маълумот бир жойдан иккинчи бир манзилга тезда етказилади. Кўпкарида ҳам ўртага ташланган сарка ёки бузоқ бир жойдан бошқа бир белгиланган манзилга олиб бориб ташланади;\nб)почта хизматида транспорт воситаси сифатида отдан фойдаланилган, кўпкари ҳам от воситасида амалга оширилади;\nв)«улағ» оддий от эмас, у почта хизмати учун миниладиган от. Кўпкаридаги от ҳам махсус парваришланиб, фақат кўпкари учун минилади;\nг)«улағ»ни деҳқон ёки чорвадор эмас, почта хизматидаги одам, кўпкаридаги отни эса махсус тайёргарлик кўриб шу ўйинда иштирок эта оладиган чавандозлар минади;\nд)бу сўзлар товуш таркиби жиҳатидан ҳам бир-бирига жуда яқин. Қадимда тилимизда о товуши бўлмаган, кейинчалик форс тилининг таъсирида пайдо бўлган, ғ товушининг қ га ўтиши эса тилимиз тарихидаги мавжуд ҳодиса.\n← Аввалги Аввалги Акбарали Сабирдинов. Тимсоллар силсиласи (2010)\nКейинги → Кейинги: Маҳкам Маҳмудов, Ҳамидулла Болтабоев. Баракали умр (2010)


ЕИ Умида Ниёзованинг қамоқдан озод этилишини олқишлади\nЕвропа Иттифоқининг Марказий Осиё бўйича махсус вакили Пьер Морел Умида Ниёзованинг озод этилишини олқишлади ва ҳукуматнинг бу қадами санкциялар масаласига ҳам таъсир этиши мумкинлигини билдирди.\n“Ҳеч ошириб юбормасдан айтмоқчиманки, бу Ўзбекистон билан ўрнатмоқчи бўлаётган муносабатларимизга бир мисолдир. Айтмоқчи бўлганим, бу яхши хабардир. Бу қадамга ҳали яна баҳо берамиз. Мулоқотлар эса давом этяпти”,- деди Пьер Морел.\nАммо У.Ниёзова иши бўйича жуда кўп мунозарали масалалар ҳам бор. ЕИнинг олқишлари ҳам Ўзбекистон ҳукумати эшитишни истаётган гаплардир. Аммо танқидларнинг асл моҳияти журналистнинг қамалиши эмасмиди?\n“Албатта, муаммонинг асл моҳияти йўқолиб кетгани йўқ,- дейди Пьер Морел. - Лекин биз танқидий мулоқотларни давом эттиряпмиз. Биз кўпроқ олға силжишларни кутиб қоламиз. Биз тузилмавий мулоқотни хоҳлаймиз, бир марталик амални эмас”.\nУнинг сўзларига кўра, ЕИ Ўзбекистон қамоқхоналарида қолаётган бошқа ҳуқуқ ҳимоячилари ва журналистлар масаласида ҳам ишларини давом эттиради. Алоҳида ҳолатларни ўрганиш ЕИ умумий мулоқотининг бир қисми бўлиб қолаверади.\nПьер Морел У.Ниёзованинг озод этилиши ЕИнинг Ўзбекистонга нисбатан жорий этган санкцияларини муҳокама қилиш фонида яхши хабар эканини таъкидлади.\n“Мутахассисларимиз ҳамон Тошкентда қолмоқда. Андижон воқеалари ҳам муҳокама этиляпти. У.Ниёзованинг озод этилгани санкциялар муҳокамасига яхши бир хабар ўлароқ таъсир этади. Лекин инсон ҳуқуқлари билан боғлиқ умумий вазиятга ҳамон якуний баҳо берилгани йўқ”, - деди Пьер Морел.


ArxivlarЎзбекистоннинг тўртта олий таълим муассасаси QS`нинг 2021 йил учун энг яхши университетлар рейтингидан жой олди • О‘zDSMI - О‘ZBEKISTON DAVLAT SAN’AT VA MADANIYAT INSTITUTI\nО‘zDSMI - О‘ZBEKISTON DAVLAT SAN’AT VA MADANIYAT INSTITUTI > Posts tagged Ўзбекистоннинг тўртта олий таълим муассасаси QS`нинг 2021 йил учун энг яхши университетлар рейтингидан жой олди\nTag: Ўзбекистоннинг тўртта олий таълим муассасаси QS`нинг 2021 йил учун энг яхши университетлар рейтингидан жой олди\n16.12.2020 16.12.2020 Эгамберди Хўжамуродов\n[Переслано из Edu.uz rasmiy kanali]\nАйни дақиқаларда Лондонда Quacquarelli Symonds халқаро агентлиги томонидан Ривожланаётган Европа ва Марказий Осиё давлатлари бўйича 2021 йил учун энг кучли университетлар рейтинги (QS Emerging Europe and Central Asia University Rankings) эълон қилинди.\nҚувонарлиси, ушбу нуфузли рейтингда мустақил Ўзбекистон тарихида илк маротаба мамлкатимизнинг бир йўла тўртта олий таълим муассасаси энг кучли университетлар қаторидан ўрин эгаллади. (https://www.topuniversities.com/university-rankings/eeca-%20rankings/2021)Булар:\n👉 Тошкент ирригация ва қишлоқ хўжалигини механизациялаштириш муҳандислари институти (251-300);\n👉 Мирзо Улуғбек номидаги Ўзбекистон Миллий университети (351-400);\n👉 Самарқанд давлат университети (351-400);\n👉 Тошкент давлат техника университети (351-400).\n❗Рейтингни тузишда дунёнинг 102 минг нафардан ортиқ олимлар, ўқитувчи ва ОТМлар раҳбарлари, 52 минг нафардан зиёд иш берувчи компаниялар вакиллари, қолаверса, QS мутахассислари ҳам эксперт сифатида иштирок этган.\n– Бу йил Ўзбекистон университетлари кўп жиҳатдан Олий ва ўрта махсус таълим вазирлиги ва университетларнинг тизимли фолияти туфайли ҳудудий рейтингдаги иштирокини кенгайтирди, – дейди QS таҳлилий маркази директори Бен Саутер. – Биз Ўзбекистон Ҳукумати ва вазирликнинг мамлакат олий таълимининг глобал рақобатбардошлигини ошириш ҳамда ОТМларнинг халқаро академик гуруҳларда танилишига эришиш йўлида олиб бораётган ишларини юқори баҳолаймиз.\n2018 йилда Олий ва ўрта махсус таълим вазирлиги QS ва Times Higher Education халқаро рейтинг агентликлари билан республика ОТМларини халқаро рейтингларга киришга тайёрлаш бўйича стратегик шартнома имзоланган.\nYangiliklarЎзбекистоннинг тўртта олий таълим муассасаси QS`нинг 2021 йил учун энг яхши университетлар рейтингидан жой олди


Депутат эҳтиёжмандлар ҳолидан хабар олди | Ўзбекистон Халқ демократик партияси\nДепутат эҳтиёжмандлар ҳолидан хабар олди\n2021-10-11 16:25:43 259\nМамлакатимизда 4-10 октябрь кунлари “Кексаларни эъзозлаш, уларга ҳурмат-эҳтиром кўрсатиш — халқимизга хос эзгу фазилат” ғояси остида “Кексалар ҳафталиги” бўлиб ўтди.\nҲафталик давомида пенсионер, якка, ёлғиз кексалар ҳолидан хабар олиниб, уларнинг уй-жой, маиший муаммоларини ҳал этишга кўмаклашилади, озиқ-овқат маҳсулотлари тақдим этилади. Турли соҳаларда фаолият юритиб, нафақага чиққан кекса авлод вакиллари иштирокида учрашувлар уюштирилади.\nЖумладан, “Кексалар ҳафталиги” тадбирлари доирасида халқ депутатлари Поп туман Кенгаши депутати Улуғбек Эгамов "Темир дафтар", "Аёллар дафтари"да рўйхатида турувчи ҳамда ижтимоий ҳимояга муҳтож кам таъминланган оилаларнинг ҳолидан хабар олинди. Уларга уй-рўзғор буюмлари, озиқ-овқат маҳсулотлари топширди. Хонадон эгалари билан бўлган суҳбатда уларнинг муаммолари ўрганилди, тегишли тартибда амалий ёрдам кўрсатиш чоралари белгиланди.


• Канадада коронавирус пандемиясига қарши ўз жонини хатарга қўйиб кураш олиб бораётган ва шундай оғир вақтда ҳам Канада аҳолисини энг зарур маҳсулотлар билан таъминлаётган шифокорлар, кўнгиллилар, озиқ-овқат дўконлари ходимлари ва бошқа ишчилар шарафига махсус танга чиқарилди. Танганинг бир томонида Канада рамзи ҳисобланган заранг дарахти барги билан кесишган юрак тасвири туширилган. Иккинчи томонида эса катта юрак ўртасида қучоқлашиб турган одамлар гуруҳи акс этган. Тасвирнинг тагида мамлакатнинг расмий тили ҳисобланган инглиз ва французчада «Раҳмат» сўзи туширилган. Ушбу танганинг нархи 9 канада доллари ва 95 цент (тахминан 7,5 АҚШ доллари). Тангани фақат онлайн тарзда буюртма бериб харид қилиш мумкин. Тангаларни сотишдан тушган маблағ Канаданинг коронавирусга қарши кураш бўйича хайрия фондига ўтказилади.\n• Нур-Султондаги Миллий мудофаа университетида Қозоғистон биринчи президенти Нурсултон Назарбоевнинг монументи очилди, дея хабар беради мамлакат президенти расмий сайти. Қасим-Жомарт Тоқаев очилиш маросимида онлайн режимида иштирок этди. Унинг айтишича, Миллий мудофаа университетида ҳайкал ўрнатилиши чуқур рамзий аҳамият касб этади, чунки Қозоғистон Қуролли Кучлари айнан мамлакат мудофаа қобилиятининг мустаҳкамланишга катта эътибор қаратиб келган Назарбоев фармони билан ташкил этилган. Тоқаев мамлакатнинг стратегик йўлини белгилаб берган ва халқни жипслаштирган Назарбоевни замонавий Қозоғистон асосчиси дея таърифлади. «Тинчлик ва барқарорлик, фаровонлик ва бирлик – бу Елбаси сиёсати самарасидир. Ҳар бир давлат тарихида ўзидан беқиёс из қолдирган ноёб шахслар бўлади. Ўсиб келаётган авлод олдидаги бурч - уларнинг хизматларини қадрлаш ва ҳурмат қилишдан иборат», – деди президент.\nСуперлига 22.07.2020 12:12\nCoca-Сola Суперлиганинг 10-тур учрашувлари қолдирилди\nБунга «Пахтакор», «Бухоро» ҳамда «Сурхон» жамоаларининг умумий ҳисобда ўндан зиёд футболчилар вирус юқтириб олганлиги сабаб бўлди, дея хабар бермоқда ЎзПФЛ расмий сайти.\nМазкур ҳолат Суперлига учрашувларини қайта тиклаш олдидан Санитария-эпидемиология осойишталик агентлиги билан келишилган йўриқнома шартларига клублар томонидан риоя қилиш сустлашганини англатади.\nБугунги кунда вазият мураккаб экани сир эмас. Бир томондан футбол учрашувларини тўхтатиш — ортга ташланган қадам бўлади. Бу ҳолат турли ёш терма жамоаларнинг халқаро майдондаги ўйинларига ҳам ўз таъсирини кўрсатмай қолмайди. Бошқа томондан эса футболчи ва мураббийларнинг, умуман футбол жамоатчилигининг соғлиги билан боғлиқ жиҳатларни ҳам ёддан чиқармаслик керак. Улар нафақат ўз саломатликларини, балки оила-аъзолари соғлигини ҳам хавф остида қолдиришлари мумкин.\nЎзПФЛ юқоридаги фикрлардан, қолаверса, 20 июль куни клублар иштирокида бўлиб ўтган видеоконференция хулосаларидан келиб чиқиб, қуйидаги қарорларни қабул қилади.\nCoca-Cola Суперлигаси учрашувлари 28 июлга қадар тўхтатилади ва шу куни чемпионат 10-турдан бошлаб давом эттирилади. Тақвимнинг кейинги эҳтимолий кўринишлари алоҳида муҳокама этилади. ТВ дастурлар вақтига халал бермаслик мақсадида 10-тур учрашувларининг барчаси 19:00 да старт олади.\nУнга қадар Суперлиганинг барча клублари бор диққат-эътиборини футболчилар саломатлигига қаратади. Клубларнинг барчаси хусусий клиникалар билан ҳамкорликда тест топширади. Бунда ЎзПФЛ ўзи рўйхатдан ўтказган барча футболчи ва мураббийлар тест топширганига ишонч ҳосил қилиши керак бўлади. Тест жавобларини тўлиқ тақдим этмаган клублар қолган жамоалар футболчилар саломатлигини хавф остида қолдирмаслик учун мусобақага қўйилмайди.\nТест топширган ва унинг натижаларига кўра вирус аниқланмаган футболчилар клуб қароргоҳига жойлаштирилади. Улар карантин тартиби юмшатилгунига қадар машғулотлар ва ўйинларга ўз базаларидан қатнайди. Боиси, уларнинг шаҳар бўйлаб эркин ҳаракат қилиши, футболчилар саломатлигини, бунинг ортидан эса чемпионат ўйинлари давомийлигини хавф остида қолдириши мумкин.\nЎзПФЛ август ойидаги учрашувларни қандай ташкил қилиш ва тақвимга қандай ўзгартиришлар киритиш устида иш олиб боради. Шунингдек, ўз ишига совуққонлик билан ёндашган клублар директорлари, бош мураббийлари ҳамда шифокорларига нисбатан кескин чоралар кўрилади. Вирус тарқалишини сунъий равишда сир тутаётган клубларга нисбатан СEОА билан ҳамкорликда иш очилади.


Хожкин лимфомаси » MUZAFFAR.UZ\nКеча устозимнинг таваллуд айёми эди.\nКечаёқ нимадир ёзгим келдию, сатрлар ўрнига кўзимдан дув-дув ёш қуйилиб, ёза олмадим. Фақатгина бўйи бўйимдан баланд тўнғичимнинг алп келбатига қараб, шукрона келтирар эканман, устозимнинг ҳақларига дуо қилдим...\n2011—йил, бирор марта оғримаган ўғлим қаттиқ бетобланиб қолди. Ёзги таътилдан қайтгач бир неча кун истималади-ю, юзи сўнг бадани пуфакдек шишиб кетди. Бўйнидаги бир нечта лимфа тугунлари ҳам одатдагидан катталашиб кетгач қўрқиб кетдим. Шифокор бўлганим учун аллақачон даволалашни бошлаб юборган эдим.\nТахминий ташхисим: Буйракнинг ўткир шамоллаши ва лимфоадинапатия.\nАммо даволашим натижа бермагач, яхшироқ текширтиришга қарор қилдим...\nШундан сўнг мени ўн ёшга қаритган, алам-изтиробга тўла кунларим бошланди. Бобуржон оғирлашмаган, ётиб қолмаган бўлсада, ҳамон юзидаги шиш қайтмас, лимфа тугунчалари эса бирин-кетин каттариб борарди. Минг афсус, ўша пайтлар пойтахтда танилган учта энг яхши мутахассис УЗД текширувида "Буйракда ҳеч қанақа муаммо йўқ" деган хулосани бериб, бизни онколог, гематолог ва СПИД марказидаги мутахассисларга ҳам кўринишимизни маслаҳат беришди. Гематология илмий текшириш марказида илик текширилиб, муаммо чиқмагач, СПИД марказида қон топширдик. Улар ҳам қўрқинчли ҳеч нарса топа олишмагач, Республика Онкология илмий текшириш институтига боришимизни уқтиришди. Алал оқибат лимфа тугунидан биопсия қилинди. Ўшанда еру-осмонни чирпирак қилиб юборган ташхис ўзига, билимига ишонган Муаззамни ҳам йиқитди.\nБу нима ва қандай дард эканини шифокорлар ва шу дардга чалинганлар яхши билишади. Бу онкологик касалликларнинг ичида энг хавфли ва агрессивларидан бири бўлиб, боламни кўрикдан ўтказган энг зўр профессор " Дарров болалар бўлимига ётқизиб, кимётерапия муолажасини бошлашимиз керак" деб , "илоҳим поликлиникадагилар адашган бўлсин" деган охирги умидимни ҳам пучга чиқарди. Ўзига қўйилган ташхисдан бехабар ўғлимга кўрсатмасликка ҳаракат қилсам ҳам тўкилиб кетаётган кўз ёшларимни тўхтата олмадим. Жилмайишга уриниб, йиғлаш қанақа бўлишини бемор боласи бор оналаргина билишади..Ўғлим кўз ёшларимни артар экан, ўзича юпатишга ҳаракат қиларди:\n-Аяжон, йиғламанг. Озгина больнисада қолсам зўр бўламан. Ахир уйда ҳам укол қилавериб қийналиб кетдингизку!\nУнга тикилар эканман, ичимдан келаётган фарёдни аранг тўхтатардим. "Наҳотки шу боламдан айрилиб қолсам, ахир Хожкин касаллиги хақида талабалигимдан-оқ яхши тушунчага эгаман-ку! Ҳар қандай кимётерапия вақтинча самара беришини, қолаверса томирдан юбориладиган илож рак тўқималари билан бир қаторда соғлом тўқималарни ҳам шикастлаб, иммунитетни тушириб юборишини яхши билардим. Аммо илож қанча, дилбандимни бўлимга ётқизишдан бошқа чорам йўқ эди. Дарров бўш жой ҳам топила қолди. Хужжатларни расмийлаштириб, уни қолдирар эканман уйга шошдим. Керакли кийим-кечакларни йиғиб, идиш-товоқ, ўзи қизиқадиган китоблар, гигиена воситаларини олиб, икки соатга қолмай яна ўша боламни олиб қолган бўлим остонасида эдим. Бироқ мени хавотирланиб қарши олган ҳамширанинг хабаридан довдираб қолдим.\n-Ўғлингиз ўн минутча олдин йиғлаганча ташқарига чиқиб кетди. Ушлаб қола олмадик. Ҳов ана, сизни кутиб турибди. Ичкарига кирмаяпти.\nЎттиз қадам наридаги ёғоч ўриндиқда бир бурда бўлиб ўтирган ўғлимнинг олдига чопиб бориб, тиззалаб ўтириб қолдим. У йиғлагани учун юзи баттар шишиб кетганди. Сабабини сўрасам, айтгиси келмай бағримга отилди. Маҳкам қучоқлаганча тинмай: "Мени бу ердан олиб кетинг аяжон", - деб ялинарди... Мен уни даволанишга ундаб ялинишимни эса тасаввур қила олмайсиз. Қани энди кўнса. Атиги икки соат аввал менга далда бериб турган боламдан асар ҳам қолмаганди. Бир оздан сўнг у бошини тиззамга қўйганча ухлаб қолди. Ҳаллослаб югуриб чиққан ҳамширадан хақиқатни билдим:\n-Э, айб бизда опа. Ўғлингизни ўзига тенгдош Акмал ётган палатага жойлаштиргандик. Унинг соч, қош, киприклари учинчи курс химиядан сўнг бутунлай тўкилиб кетган. Ўғлингиз ҳайрон бўлиб қараб турса "Бақрайма, сен хам мендака бўласан яқинда. Лекин барибир ўлар эканмиз. Бугун эшитиб қолдим. Шуни олдинроқ билганимда ўлсам хам бу ерда қолмас эдим", - дебди....\nҲамширанинг қолган гаплари қулоғимга кирмади. Боламни даст кўтарганча ичкарига шошдим, бўлим бошлиғи - ўша кўрикдан ўтказган профессорнинг хай-хайлашига ҳам қарамай, фарзандимни стационар даволанишига қарши эканим хақида тилхат ёздим. Ўшанда калламга билимини сувдай ичиб юборган дўхтирнинг насиҳатлари умуман кирмасди...\nКимдир менга "Булар адашган, яна текширтир! Керак бўлса бошқа давлатларга ҳам олиб бор!" деган буйруқ берарди. Ўша куни-ёқ касалхонани тарк этдигу, кейин яна анча сарсон бўлдик. Турли мутахассислар қабулига соатлаб кутилган навбатлар майли, эшитган гапларим, маломатлар, Акмалнинг гапидан сўнг ўзгариб ғалати бўлиб қолган Бобуржонимнинг кўзидаги мунгни эслагим келмайди. Ўша пайтда йиққан бир дунё қоғозлар, йўлланма, маълумотнома, ташхисларга ҳозир назар ташлай олмайман. Яна икки марта олинган биопсия, Санкт Петербург, Москва, Германияга жўнатилган кесма, суртма материаллар уйқусиз, бедор кутилган жавоблар тўхтатилмаган муолажалар.... Қани энди бир бурда нон, бир пиёла чой томоғимдан ўтса, турмуш ўртоғим менга далда бериб туришга уринса ҳам унинг кўз ёшлари ташқарига эмас, ичкарига оқаётганини ҳис қилиб турардим. Ўшандай кунларнинг бирида устоз Раҳимжон Раҳматнинг тавсияси билан ёзилган мактубимга Туркиядан жавоб келди. Электрон шаклда келган нома қисқа, аммо умидбахш эди :\n"Болага зинҳор кимётерапия муолажасини қилдирманг! Сиз келтирган таърифлар асосида унда ҳеч қандай саратон белгиларини кўрмаяпман. У қаттиқ шамоллаган бўлиши мумкин, яна текширтиринг. Табиий усуллар билан даволаб, иммунитетини оширинг. Иложини топсангиз клиникамизга олиб келинг. Аллоҳ шифо берсин, ҳурмат билан - Ойдин Солиҳ.\nМактуб менга катта куч берди. Шаҳарнинг нариги бурчагидаги кореец УЗДчи аёлгина ўзим қўйган илк ташхисни тасдиқлади: "Иккала буйракнинг ўткир яллиғланиши. Лимфоадинапатия".\nҚўлимга тутқазилган бир парча қоғозга қараб, кўзларимга ишонмасдим. Ахир учта УЗД мутахассиси "буйракларда муаммо йўқ! Тезроқ онколог, гематолог ва бошқа мутахассисларга кўрсат" дейишган эди-ку, дейман йиғлаб.\nБоламнинг буйраклардаги дард - ёзда бобосиникига бориб, муздек дарё сувида тинмай чўмилганининг оқибати туфайли келиб чиққанини ҳам тахмин қилгандим. Ҳа, айнан тахмин қилгандиму ўзим эмас, кимсан профессорларнинг ташхисига ишониб, кимётерапияни бошлаб юборишимга озгина қолибди-я.... Германия, Россиядаги етакчи клиника мутахассисларига юборган мактубларимга ҳам қалбимдаги охирги туманларни тарқатиб юборган хушхабар жавобларни олгач, нотўғри ташхис қўйганларга бор заҳримни сочдим. Судга ҳам бермоқчи эдиму, фикримдан қайтдим. Сабаби, фақатгина нотўғри ташхис қўйган профессор ёки аппаратини тилини тушунмаган УЗДчиларгина айбдор эмас! Бутун бошли тиббиётимизнинг ҳоли аянчли, Онкология, Гематология, Вирусологияда яхши мутахассислар деярли қолмаган, аниқ ташхис қўйиш учун олинадиган тиббий ускуналарга ажратиладиган маблағлар нафси ўпқон кимсалар томонидандир ўзлаштирилиб юборилаётган эди. (Афсус ҳозир ҳам шундай).\nАвваламбор Аллоҳ, қолаверса ўзим ғойибона устоз деб тан олган Ойдин хонимнинг ёрдами билан ўғлим бутунлай соғайиб кетди. Шукурлар бўлсинки, қачонлардир "Атиги тўрт ойгина умри қолган" дейилган полвоним бу йил 18 га киради. Ўша кунлар қўрқинчли тушдек хотирамда жонланганида "Хақиқий тиб китобини қайта-қайта ўқийман. Гарчи замонавий тиббиётни бутунлай инкор этмасам-да, Ойдин хоним кўп жиҳатдан мана -ман деган профессорлардан билимдонроқ бўлганига тан бераман.\nИзмирдаги Эгей университетининг кутубхонасига ташриф буюрганимда энг кўринарли, фахрли жойда тиб илмининг алломаси ҳазрат Ибн Синонинг китоблари билан бир қаторда турган "Хақиқий тиббиёт"га кўзим тушиб, қалбим фахр туйғуси билан нурланди...\nМенга устоз билан дийдорлашиш насиб қилмади. Фақатгина қўхна Ускударниниг Қоражаахмат қабристонидаги мозорини зиёрат қилишгина насиб этди, холос. Мозорбошида хақларига дуо қилар эканман, сўз бердим, бир куни албатта уларнинг йўлини давом эттираман ва албатта шундай куюнчак, камтар ва хақиқий шифокор бўламан!\nҲозир устознинг "Сўнгги сўз" китобларини турк тилидан ўзбекчага ўгиришдай масъул иш билан бандман. Таржимани аллақачон тугатган бўлсам-да, кўнглим тўлмай ҳар бир сатрини қайта-қайта ўқиб, хатоларимни тўғирлаяпман. Китобни очганимда, ҳар бир саҳифасида устознинг нурли қиёфаси гавдаланади. Дангасалик қилиб, таржимани ташлаб қўйган кунларим ҳам бўлди. Шунда "Аяжон, мени бу ердан олиб кетинг", - деб маҳкам қучоқлаганча бағримда ухлаб қолган, номи совуқ касалхонадан изиллатиб, йиғлатиб, мени ўн ёшга қаритган бемор боламнинг қиёфаси тушларимга кириб, куч беради. Назаримда, у бошқа бемор болажонларни ҳам тезроқ шифо топишини, энг муҳими ҳеч ким нотўғри ташхис туфайли азият чекишини хоҳламайди.\nБу китоб тез орада қўлингизга етиб боради. Уни албатта ўқиб чиқишни тавсия этаман. "Сўнгги сўз"да нафақат устозимнинг, балки менинг ҳам изтиробларимни, дардларимни ҳис қиласиз.\nЧоп этилган: 5-03-2019, 04:09\nЧоп этилган: 3-11-2017, 05:11


Шукроналик олижанобликдир - Халқ сўзи\n13:36 30 Июнь 2021 Жамият\nБугун Янги Ўзбекистон дунёга юз тутяпти. Кўпчилик давлатлар юртимиздаги ўзгаришлар, жадал тараққиётга ҳавас қилаётганини кўриб турибмиз. Шундай паллада узоқ ва яқин тарихимизни, бугунги фарахбахш кунларга осонликча етиб келинмаганини ёдга олгиси келади, кишини. Айниқса, халқимиз бошидан кечирган алам ва ситамларни кекса авлод жуда-жуда яхши эслайди.\nТарихдан маълум, дунёда иккинчи ренессанс даврига асос солган зиёли ота-боболаримизнинг илм-фан ва тараққиёт бобидаги хизматларини унутишга мажбур қилинди. Жаҳонда тиббиёт асослари пойдеворини яратган Абу Али ибн Сино, ҳозирги кунда замонавий ахборот технологиялари мулкига айланган компьютернинг пайдо бўлишига сабабчи бўлган ал-Хоразмий, коинотни забт этган, юлдузларнинг дастлабки жойлашуви, тизимини яратган Мирзо Улуғбек, ғазал мулкини мулкининг султони ҳазрат Навоий, кўплаб давлатларни забт этиб, уларнинг тараққиётини таъминлаган Амир Темур бобомиз камситилди.\nЁки кечаги кунимиз,собиқ Иттифоқ даврида Ўзбекистон хом-ашё базаси, пахта етиштириб берувчи провинцияга айлантирилганини эслайлик.Ўзбеклар фақат қишлоқ хўжалиги учун яратилган, улардан зиёлилар ва илм-фан соҳиблари етишиб чиқмайди, деган ёрлиқлар ёпиштирилди. Охир-оқибат «Ўзбеклар иши», «Пахта иши» деб юзлаб, минглаб бегуноҳ замондошларимиз таҳқирланди, ҳатто, айримлари бу азоблардан бевақт оламдан ўтдилар.\nМинг шукурки, бу кўргиликларнинг бари ортда қолди. Ўттиз йилдан буён эркинликда яшаётган халқимиз ўзининг нималарга қодирлигини кўрсатмоқда. Босқичма-босқич тараққиёт йўлини босиб ўтяпмиз. Эътироф этиш керакки, мамлакатимиз тарихида 2016 йилдан туб ўзгаришлар даври бошланди. Ташқи сиёсатда очиқлик ва тенглик, халқимизнинг манфаатини кўзлаган ҳолда олиб борилаётган доно сиёсат натижасида дунё ҳамжамиятида Ўзбекистоннинг нуфузи ва ўрни беқиёс даражада ўсди ҳамда бу жараён давом этмоқда.\nБир вақтлар демократия етарли даражасида эмаслиги, инсон ҳуқуқлари поймол бўлаётганлиги, вояга етмаганларни мажбурий меҳнатга жалб этишлар каби маломатлар бўлган бўлса, бугунги кунда манаман деган давлатлар Ўзбекистон билан ҳамкорлик қилишга, маслакдошликка интилмоқда.\nИчки сиёсатда эса иқтисодиётга тўлиқ эркинлик берилаётгани, унда давлат аралашувини кундан-кунга қисқартирилаётгани ўз самарасини бермоқда.\nБиргина мисол, Мустақилликнинг дастлабки йилларида халқ истеъмоли товарлари билан таъминлаш, айниқса ун ва ун маҳсулотлари етказиб беришда мураккабликлар ва узилишлар бўлгани кўпчиликнинг хотирасида. Бугун эса буғдой экспорт қилувчи мамлакатлар қаторига кирдик. Тадбиркорларга том маънода эркинлик, имтиёз ва имкониятлар яратилаётгани натижасида уларнинг сафи кенгайиб, ялпи ички маҳсулот ҳажмидаги улуши ортиб бормоқда.\nБир вақтлар арзимаган баҳона билан қора рўйхатга олиниб, камситилган фуқаролар, хусусан ёшлар қўли қонга бўялмаган бўлса, афв этилмоқда, тўғри йўлга тушиб олишлари учун имконият берилмоқда. Иш билан таъминланмаган ва камбағал оила фарзандлари учун имтиёзли банк кредитлари ажратилиб, тадбиркорлик билан ўзларини ўзлари банд этишлари учун субсидия асосида иссиқхоналар қуриб берилмоқда , чок машиналари, асбоб-ускуна ва хом-ашё билан таъминланмоқда\nЮртбошимиз томонидан ҳеч иккиланмай Ўзбекистондаги аҳолининг 10-12 фоизи камбағаллигини рўйи-рост айтилганлиги уларни пухта ва аниқ манзилли ижтимоий ҳимоялаш тизимини яратишга асос бўлди. Сўнгги беш йилда эришилган ижобий натижаларнинг асосий омили халқ манфаатларини кўзлаган ҳолда аҳоли турмуш шароитини янада яхшилаш юзасидан улкан ва долзарб вазифалар қўйиш билан бирга уларнинг ечими ва молиявий манбалари ҳам аниқ кўрсатиб берилганлигидир.\nЮқорида таъкидланганидек, эзгу-ният ва эҳтиёж кундан кунга ортиб бораверади, шунга мос равишда таъминот манбалари яратилади. Инсоннинг эҳтиёжлари ва мақсади чексиз ва имкониятлардан келиб чиқиб ортиб боради. Шу нуқтаи назардан қарайдиган бўлсак, жамиятимизда ҳам айрим ечимини кутаётган муаммолар ва кемтик нуқталар бор ва бундан кейин ҳам бўлади. Бугунги кунда ана шу ҳолатларни бўрттириб ифодалаш, аҳолининг кайфиятига салбий таъсир этувчи маълумотлар ва фикрлар учраб тургани ҳам бор гап. Бу ижобий ҳолат , чунки ҳаётимиздаги камчиликларни рўйи-рост ва адолатли кўтариб чиқиш зарурлигини Президентнинг ўзи таъкидламоқда. Бу ҳаракатларда аввало, амалга оширилган ижобий ишларни эътироф этган ҳолда мавжуд муаммоларни адолатли баён этиш ва уларни ечими бўйича ҳам таклифлар билдириш мақсадга мувофиқдир.\nЯна бир масала, айрим фуқаролар, жумладан, баъзи бир кексалар томонидан турли таклиф ва ўзларига маълум бўлмаган масалалар бўйича мулоҳазалар ва фикрлар билдирилмоқда. Биз нуронийларимиздан кўпроқ ёшлар тарбияси, оила ва маҳаллаларда тинчлик ва осойишталикни таъминлаш ва оилалар мустаҳкамлигини таъминлаш, аҳоли ўртасида соғлом турмуш тарзини кенг тарғиб этиш масалаларида фаол бўлишларини сўраймиз.\nЗеро,муқаддас китобларда ҳам инсонлар учун барча ноз-неъматлар, ер, сув ва ёмғирларни юбордик, ушбу неъматлардан фойдаланингизлар, фақат исроф қилмангизлар ҳамда шукрона қилингизлар, дея таъкидланган.\nШундай экан, бугунги дориламон турмушимизга шукур қилган ҳолда яшаб,ишлайлик, юртимизнинг равнақи учун барчамиз ҳамжиҳат бўлайлик.\nНаманган вилоят маҳалла ва оилани қўллаб-қувватлаш бошқармаси бошлиғининг ўринбосари,\nОлий Мажлис Сенати аъзоси.


АЁЛГА ЭҲТИРОМ - Ўзбекистон овози газетаси\nЭркин АЪЗАМ, Ўзбекистон халқ ёзувчиси, «Тафаккур» журнали бош муҳаррири:\n— Ҳар йили 8 март байрами арафасида мени ташвиш босади: турмуш ўртоғимга, қизларимга, аёлларга нима совға қилсам экан, деб ўйлаб қоламан. Фантазиям торроқ шекилли, нима совға қилишни билмай қоламан. Жонни совға қилсаммикан? Бунинг иложи йўқлиги учун ҳам аёллардан хижолат бўламан. Бирон нарса олиб берай, десам, «Шуям совғами?» — деб айтадими, деб яна истиҳола қиламан.\n«Ўзбекистон овози» газетаси таҳририятида ишлаётган хотин-қизларнинг ҳаммасига совға беришга менинг қурбим етмайди. Лекин уларнинг ҳаммаларини байрам билан табриклайман. Биламан, аёлнинг ташвиши ҳеч қачон тугамайди. Жамиятдаги фаол иштирокидан вақт орттириб, уйим-жойим, фарзандлар тарбияси, деб елиб-югуради, жонини фидо қилади. Шунинг учун тилагим — ҳаётимиз кўрки, хонадонларимиз чароғбони, фариштаси бўлган аёлларимиз лоақал бир кун бўлса ҳам, 8 март куни ҳаёт ташвишларини унутиб, шод-хуррам бўлишсин, эркаклар қамишдан бел боғлаб, уларга хизмат қилишсин.\nМажидхон УСМОНОВ, ЎзХДП Самарқанд вилоят кенгаши раиси:\n— Бугунги кунда хотин-қизларимизнинг давлат ва жамоат ишларида фаоллиги ошди, аёлларимиз барча жабҳаларда ҳаммага намуна ва ўрнак бўлиб келаяпти. Ҳисоб-китобларга қараганда, илм-фан, таълим-тарбия, соғлиқни сақлаш, маданият ва санъат соҳаларида меҳнат қилаётганларнинг 72 фоизини аёллар ташкил этаркан. Партиямиз сафида ҳам номлари фахр-ифтихор билан эътироф этиладиган аёлларимиз кўп. Мен бошқа нарсани айтмоқчиман: мустақил Ватан истиқболи, келажагимиз таянчи бўлган, фарзандларимиз таълим-тарбияси билан машғул бўлган аёлларимиз юз фоизни ташкил этади.\nБахтимизга хотин-қизларимиз соғ-саломат бўлишсин, фарзандларни ўстириб, ҳузурини кўришсин. Янгангизга кеча чиройли гулдаста совға қилдим. «Бу гул сизнинг чиройингиз олдида ўз тароватини йўқотади, сиз гулдан-да гўзалсиз!», — дедим. Хурсанд бўлди. Сиз ҳам вақтни бой бермай, бир даста гул билан бўлса ҳам, аёлингизни табриклаб қўйинг, гулдай очилиб кетади. Устига пул қўшиб берсангиз, нур устига нур! Шоир айтганидай:\nБахтиёрман гулузорим, оламда сен бор учун,\nАйласам дунёни жаннат, оз эрур сен ёр учун!\nАҳрор АҲМЕДОВ, «Шарқ» НМАК Бош муҳаррири:\n— 8 март арафасида эркакларга айтмоқчи бўлган гапим шу: ҳой жўралар, оғайнилар, аёлларга қилинадиган энг яхши совға — китоб! Аёлингиз сиздан бир умрга миннатдор бўлади. Кеннойингизга келадиган бўлсак, бу йил унга бирор нарса совға қилишдан қутулдим — дугоналари билан дам олишга кетган. Қўнғироқ қилиб, табриклаб қўйдим. Лекин барибир унга атаб яхши бир китоб сотиб олиб қўйдим. Шу топда хаёлимга шеърга ўхшаган жумлалар келиб қолди, шуни ҳам қўшиб қўйинг:\nАёлларга қилмоқ-чун тортиқ,\nСовға йўқдир китобдан ортиқ!


Huawei смартфонлари хотирадан айрилмоқда, лекин компания бунинг ҳам чорасини кўриб қўйган! - Terabayt.Uz\nMotorola RAZR расман намойиш этилди – хусусиятлари ўртача, лекин қиммат «раскладушка»!\nApple қуввати бир ойга етувчи «дунёдаги энг зўр профессионал ноутбук»ни тақдим этди!\nЯна бир смартфонга Android 10 асосидаги MIUI 11'нинг бета релизи тақдим қилинди\nUMS Халқаро туристик ярмаркада иштирок этмоқда\nҚулоқчиннинг «додаси» чиқди – нақ 67 655 долларлик!\nSnapdragon 865 қачон тақдим қилиниши айтилди\nТрамп кўрсатмасига асосан Google ва бошқа бир қатор Америка компаниялари хитойлик техногигант билан ҳамкорликни тўхтатишмоқда. Энди Huawei смартфонлари Android янгиланишларидан ва Google сервисларидан маҳрум бўлади, лекин унинг ўз Hongmeng операцион тизими бор.\nЎҚИНГ: Android’сиз қолиши – ҳали ҳолва: Huawei ўзининг Kirin процессорларидан ҳам маҳрум бўлиши мумкин!\nХитойлик техногигант энди ўзининг қурилмаларида microSD стандартини қўллашдан ҳам маҳрум этилмоқда, деб ёзади Gizchina нашри. Тобора кенгайиб бораётган санкциялар фонида SD Card Association консорциуми ҳам Huawei компаниясини ўз ҳамкорлари рўйхатидан чиқарди.\nТўғри, ҳозирча бу қарорни тасдиқловчи расмий ҳужжат йўқ, аммо аллақачон ташкилот сайтидан Huawei номи ўчирилган:\nАгарда мазкур консорциумдан расман ўчирилса, Huawei кейин ўз қурилмаларини SD-карталар учун уяча билан чиқара олмайди. Бу эса кўплаб фойдаланувчиларга ноқулайлик туғдириши мумкин, зеро, microSD – энг кенг тарқалган хотира картаси форматидир.\nЎҚИНГ: Бунақаси бўлмаган: Samsung бутун бошли iPad нархида янги microSD-карта чиқарди!\nШуниси ҳам борки, бир йилча аввал мазкур компания хотира карталари учун янгича стандарт – Nano Memory форматидаги карталарни тақдим этганди. Яқинда намойиш этилган Huawei P30 (сотиб олиш) ҳамда P30 Pro (харид қилиш) моделларини у айнан шунақа стандартдаги уячалар билан жиҳозлаган.\nВоқеалар ривожига қараганда, Huawei буни ҳам олдиндан кўра билган. АҚШнинг мазкур компанияга қарши тақиқи ҳали 2019 йилнинг 19 августидан кучга киради. Ким билади, шунгача хитойлик техногигант энг муҳим соҳаларда муқобил ҳамкорлар ва ечимлар топиб улгурар...\nАйтиш керакки, айрим Huawei смартфонларини 845 000 сўмдан бошланган нархларда Terashop.uz интернет-дўконимиздан сотиб олиш имкони бор. Бундан ташқари, шу ёки бошқа ишлаб чиқарувчининг смартфонини ишлатаётган бўлишингиздан қатъи назар, биз сизга омадингизни синаб кўришни таклиф қиламиз! Айни дамда 2 июнга қадар сизда Xiaomi компаниясининг ажойиб фитнес-браслети – Mi Band 3 ютиб олиш имконияти мавжуд.\nБу ҳақдаги батафсил маълумотни эса мана бу хабаримиздан ўқиб олишингиз мумкин.\nЎҚИНГ: АКТ йўналишидаги истеъдодларимизга Huawei ноёб имконият тақдим этмоқда\n#Huawei #microSD #андроид смартфон #хотира картаси #Nano Memory


“MADE IN UZBEKISTAN” ТАМҒАСИ ОСТИДА ИШЛАБ ЧИҚАРИЛГАН ПОЙАБЗАЛ ВА ЧАРМ-АТТОРЛИК БУЮМЛАРИ УЧУН РОССИЯ БОЗОРИГА ЙЎЛ КЕНГАЙМОҚДА | UZCHARMSANOAT\n“MADE IN UZBEKISTAN” ТАМҒАСИ ОСТИДА ИШЛАБ ЧИҚАРИЛГАН ПОЙАБЗАЛ ВА ЧАРМ-АТТОРЛИК БУЮМЛАРИ УЧУН РОССИЯ БОЗОРИГА ЙЎЛ КЕНГАЙМОҚДА\nУзчармсаноат Уюшмаси » “MADE IN UZBEKISTAN” ТАМҒАСИ ОСТИДА ИШЛАБ ЧИҚАРИЛГАН ПОЙАБЗАЛ ВА ЧАРМ-АТТОРЛИК БУЮМЛАРИ УЧУН РОССИЯ БОЗОРИГА ЙЎЛ КЕНГАЙМОҚДА\nЧоп этилган сана: 05 March 2020\n197 PDF нусха\n“Ўзчармсаноат” уюшмасида “United Technologies” компанияси вакиллари билан мамлакатимизда ишлаб чиқарилган ҳар хил турдаги пойабзал, тайёр чарм ва чарм-атторлик маҳсулотларини Россия бозорига экспорт қилиш бўйича учрашув бўлиб ўтди.\nУчрашув аввалида уюшма раҳбарияти компания вакилларига бугунги кунда Ўзбекистонда чарм-пойабзал соҳасида фаолият олиб бораётган корхоналар ва маҳсулот турлари ҳақида маълумот беришди. Шунингдек, хорижий сармоядорларга мамлакатмизда чет-эл инвесторлари учун яратилган шарт-шароитлар, берилаётган имтиёз ва преференциялар тўғрисида фикр юритилди.\nМаълумот ўрнида қайд этиш керак, “United Technologies” компанияси дунёдаги энг йирик саноат йўналишидаги ташкилотлардан бири саналади. Шунингдек, хозирда “Садовод” савдо мажумасида ҳам ўз фаолиятини олиб бориб, чарм-пойабзал, қишлоқ хўжалиги, тиббий маҳсулотларни харидорларга етказиб бериш билан шуғулланади.\n“Садовод” мажумаси Москвадаги йирик улгуржи савдо ҳудуди саналади. Бугунги кунда 40 гектар майдонда 8000 ортиқ дўкон иш олиб боради. Йилига ушбу мажмуадан 36 500 000 улгуржи савдогар Россиянинг турли ҳудудларига маҳсулотларни тарқатиш билан шуғулланади. Демак, бу мажмуада Ўзбекистон “Showroom”нинг ташкил этилиши маҳаллий ишлаб чиқарувчиларимиз учун катта имкониятларни очади.\nМулоқотда компания вакили айнан Ўзбекистонда ишлаб чиқарилган чарм-пойабзал ва чарм-атторлик буюмлари жумладан табиий чармдан курткалар, аёллар сумкаси ва махсус пойабзалларнинг айнан “Садовод” мажмуасида савдосини йўлга қўйишни мақсад қилганини билдирди.\nУчрашувда уюшма раҳбарияти мамлакатимиздаги корхоналар ва уларнинг маҳсулотлари ҳақида маълумот бериш баробарида, дастлабки наъмуналарни ушбу мажмуа дўконларида жойлаштиришга тайёр эканлигини билдирди.\nЧет-эллик сармоядор тез кунда Россия бозори талаб этадиган стандартлар ва наъмуналарни Ўзбекистонга жўнатишини қайд этди. Ушбу наъмуналар асосида маҳаллий корхоналаримиз чарм, чарм маҳсулотлар хусусан, куртка, сумкалар ҳамда махсус пойабзалларни етказиб беришни бошлайди. Синов натижалари мувофаққиятли якунлангач дастлабки маҳсулотлар “Садовод” мажумасидаги Ўзбекистон “Showroom”ига жойлаштирилади.\nУчрашувда “Ўзчармсаноат” уюшмаси ва компания ўртасидаги ҳамкорликнинг келгуси истиқболлари келишиб олинди.


Ўзбекистонда писта етиштириш буғдойдан 50 баробар фойдали\nИштирок этган олимлар, селекционерлар ва фермерлар писта навлари плантацияларини яратиш борасидаги фикр ва таклифларини билдирдилар, деб хабар беради "UzReport".\nМузокара сўнгида иқлимнинг исиб кетиши ва қуруқлигининг ошиши шароитида писта етиштириш истиқболлироқ ва иқтисодий фойдалироқ деган якдил хулосага келинди.\nПиста плантациялари учун Тошкент, Жиззах, Самарқанд, Қашқадарё, Наманган, Андижон ва айниқса Сурхондарё вилоятларининг тоғ олди лалми ерлари мос келади.\nЕрлари қуруқ ҳудудлар учун писта етиштириш ердан унумли фойдаланишни йўлга қўйиш билан бир қаторада аҳоли турмуш тарзининг яхшиланишига ҳам сабаб бўлиши мумкин.\nПиста етиштиришдан олинадиган фойда нўхот маҳсулотлари етиштиришдан 28 баробар, полиз маҳсулотларидан 9 баробар ва буғдой етиштиришдан 50 баробар даромадлироқдир.\nЕтиштириш ҳудудлари жиҳатдан пистанинг асосий рақиби – чорвачилик келтирадиган даромад писта етиштиришдан олинадиган фойданинг бор-йўғи 4,5 фоизини ташкил этади.\nПистанинг кучли илдизлари тупроқ ва сувни муҳофаза қилиш хусусиятига эга.\nПиста дунё бўйлаб севиб истеъмол қилинади ва жаҳон бозорида ёнғоқ ва бодомдан 3-4 баробар қиммат сотилади. Кондитерлик саноатида, колбаса ишлаб чиқаришда ва бошқа диетик маҳсулотлар таркибида фойдаланилади. Бу рўйхатга пистанинг фармакологияда, тери ошлаш саноатида, қатронлар ва самолёт қурилиши учун юқори сифатли бўёқлар ишлаб чиқаришда фойдаланилишини ҳам қўшиш мумкин.


“…Собирхон бугундан бошлаб ўз уйида, хотини, бола-чақаси билан яшайди…” — Nargis.uz\nЗулайҳо (исмлар ўзгартирилган) водий вилоятининг чекка туманларидан бирида туғилиб, вояга етди. Ҳали ҳаётнинг паст-баландини, оқ-қорасини билишга ҳам улгурмаган қизни ўрта мактабни тугатиши биланоқ турмушга узатиб юборишди. Қиз ҳатто ўқиб маълумот олишга ҳам улгурмади. Омонат қурилган никоҳ узоққа бормади, тез орада ёшлар ажрашишди. Начора, тирикчилик қилиш керак, Зулайҳо Тошкентга ишлагани келди. Чорсудаги аёллар мардикор бозорида наманганлик Собирхон билан танишиб қолди.\nУлар тез-тез учрашиб туришди, сўнг ижарада бирга яшай бошлашди. Вақтлар ўтиб, орада икки фарзандли бўлишгач, Наманганга қайтиб кетишди. Аммо Собирхон анчагина ўзгариб қолганди, ҳар куни ҳам уйга қайтавермас, охирги пайтлари асабий ва жиззаки бўлиб қолганди. Зулайҳонинг қачонгача ижарада яшашлари-ю, нега Собирхон уни қайнона-қайнотаси, яқинлари билан таништирмаётгани борасидаги саволларига ўта қўрс жавоб қайтарадиган бўлиб қолди.\nБу ҳолатга эса ўша куни эшикдан кириб келган, кейинроқ маълум бўлишича Собирхоннинг отаси бўлган Фазлиддин ака ойдинлик киритди. Аввалига у ўғли билан бирга яшаётган бегона аёл ва болаларни кўриб, таажжубланди. Болалар набиралари эканлигидан хабар топгач, ўғлини ташқарига чақириб сўроққа тутди.\nСўнгра уйга қайтиб кириб, Фазлиддин ота келинига юзланди:\n– Қизим буни уйда хотини, болалари борлигини биласизми?\nЗулайҳо қўққисдан берилган саволдан довдираб қолди. Кейин эса секин бош чайқади.\n– Гап бундай, Собирхон бугундан бошлаб ўз уйида, хотини, бола-чақаси билан яшайди. Албатта, невараларимни ташлаб қўймайман. Лекин маҳаллада бош кўтара олмай қолдим, гап-сўзлардан. Тинчгина болаларни олиб, Қашқадарёга кетинг.\nБошида уйдаги бироз пул билан тирикчилик қилган Зулайҳо танг аҳволда қолди. Қолаверса , у эрининг узоқ вақт уни алдаб юрганини ҳеч тушунмас ва қабул қила олмас эди. Қайнотаси бу орада икки невараси учун алимент ҳужжатларини расмийлаштирди-ю, уларни буткул унутди. Собирхон ҳам умуман қорасини кўрсатмай қўйди. Ижара пулини тўламагани учун уйдан ҳайдалган Зулайҳо маҳалла фуқаролар йиғини раисининг маслаҳати билан Наманган вилояти аёлларни реабилитация қилиш ва мослаштириш марказига борди.\n– Айни дамда Зулайҳо фарзандлари билан Марказимизнинг вақтинчалик бошпанасида яшаяпти, – дейди Марказ раҳбари Назира Раҳимжонова. – Ўзи, фарзандларнинг озиқ-овқати ҳомийларимиз томонидан таъмиинлаб турибди. Аммо аёл шаръий никоҳда бўлгани сабабли, бирорта мол-мулкка даъвогарлик қила олмайди. Бунинг устига, фарзандларининг отаси томонидан алимент ҳам бериляпти. Ҳозир унинг ўз юрти Қашқадарёга қайтиш нияти йўқ. Ўз фарзандларининг отаси билан яшамоқчи. Аммо афсуски, унинг шаръий никоҳ билан бирор бир мулкка қонуний эгалик қилишга, нимадир талаб қилишга ҳуқуқи йўқ. Аёлларимиз буни жуда кеч, фарзандли бўлиб, ажрашишгач тушиниб етишади. Айни пайтда муаммо устида ишлаяпмиз. Ҳозирча Зулайҳонинг қайнотаси, эри билан суҳбатлашдик. Аммо қайнотаси уни ўғлининг ёнига қайтиб яқинлаштирмоқчи эмас. Эри ҳам отасининг чизган чизиғидан чиқмаяпти. Жуда мушкул вазият.\nБинобарин, Ўзбекистон Республикаси Оила кодексининг 13-моддасида: “Диний расм-русумларга биноан тузилган никоҳ ҳуқуқий аҳамиятга эга эмас” деб белгилаб қўйилган. Шундай экан, аёлларимиз шаръий никоҳга киришдан аввал келажакларини яхшилаб ўйлашлари, фақатгина қонуний никоҳ асосида оила қуришлари мақсадга мувофиқ. Акс ҳолда, кейинчалик оила барбод бўлса, уларнинг қатор ҳуқуқлари поймол бўлади, уларни ҳатто қонунлар ҳам ҳимоя қила олмайди.\nЎзбекистон Республикаси Оила кодексининг “Никоҳ тузиш тартиби” деб номланган 13-моддаси:\nАввалгиси: “Санжар телефонни зарб билан ерга отиб, онасининг юзига мушт туширди…”\nНавбатдаги:Моҳира АЗИМОВА: “Эркак ва аёл ҳуқуқларини бирдек ҳимоя қилишимиз зарур”


ИнтерФУТБОЛ :: Патрик Клюйверт: «Менимча, ЖЧ-2018да ҳужумкор футбол томоша қиламиз»\nПатрик Клюйверт: «Менимча, ЖЧ-2018да ҳужумкор футбол томоша қиламиз»\n- Менимча, ЖЧ-2018 финал раундига чиққан барча жамоалар Россияда ҳужумга алоҳида урғу қаратишга ҳаракат қилади - ҳа, Патрик Клюйверт бўлажак жаҳон чемпионатида айниқса, кучли жамоалар ижросида ҳужумкор футбол кўришга умид боғламоқда.\nГолландия миллий жамоаси собиқ вакили шунингдек, Бельгия термасидан қандайдир «сюрприз» кутаётганини яширмаяпти.\nУнинг учун ўз юрти жамоасини мундиалдан четда қолганини кўриш азоб, аммо фикрича, голландлар охирги омадсизликларни тезкор унутиб, келажакни ўйлашлари шарт.\nАйтиш жоиз, Патрикнинг ўзи биргина бетакрор зарбаси туфайли жаҳон чемпионати тарихидан жой олган. Учқур голланд ҳужумчисининг ҳаракати артистлик ижро нуқтаи назаридан дарҳақиқат, ўта ажобий чиққанди: ҳайратлантирадиган даражадаги сакраш ва бош билан кучли зарба.\nГап Франция майдонларида ташкиллаштирилган ЖЧ-98 ярим финалининг 87-дақиқасида юзага келган вазият ҳақида кетмоқда. Ўшанда Голландия термаси бутун ўйин давомида бразилияликларга муносиб қаршилик кўрсатган ва Клюйверт сўнгги паллаларда ҳисобни тенглаштириб (1:1), қўшимча бўлимларга йўл очганди.\nКатта ва ўрта ёшли кўплаб мухлислар яхши эслашса керак, «овертайм»да ҳам кучли томон аниқланмагач, драматик пенальтилар серияси кузатилган ҳамда Бразилия термаси омадлироқ чиқиб, финал йўлланмасига эга бўлганди.\nМана, «лоларанглар» тарихида ўчмас из қолдирган 41 ёшли собиқ ҳужумчи (у ЖЧ-98да бевосита иштирок этишдан ташқари, Бразилия-2014 мундиалида бош мураббий Луи ван Галга ассистентлик қилди) бугун Россия турнирини бетараф мухлис сифатида кузатиб, чинакамига роҳатланишга шайланмоқда.\n«Албатта, миллий жамоамизнинг ЖЧ йўлланмасини қўлга киритолмагани жуда ачинарли, - деди яқинда Аргентинага Испания Ла-лигаси промоутери ролида борган Клюйверт FIFA.com сайти мухбирлари билан суҳбат давомида. - Лекин ҳамма қатори мен учун ҳам энг яхши футболчиларнинг жаҳон форумидаги ўйинларини томоша қилиш ҳар доим мароқли.\nАхир 4 йилда бир марта ўтказиладиган турнир футбол гултожи саналади. Ўйлайманки, бизни олдинда унутилмас ва томошабоп турнир кутмоқда. Шахсий фикримча, бу сафар жамоалар ҳужумкорликни биринчи даражага олиб чиқади.\nДейлик, Германия, Бразилия, Испания ва Аргентина терма жамоалари фаворит мақомига мувофиқ, ўз омадини асосан рақиблар жарима майдони ичидан изласа керак. Ҳар ҳолда, кейинги раундга чиқишнинг энг тўғри йўли шу.\nУмуман, салоҳияти нисбатан паст термалар ҳам вазиятга қараб, ҳужумга ўтиши муқаррар. Акс ҳолда, гол урилмайди, гол бўлмаса, ғалаба йўқ. Ғалабасиз эса «плей-офф»га умид боғлаш ноўрин».\nПатрик Клюйверт бўлажак чемпионат ҳам «сюрприз»лар тақдим этишига ишонмоқда. У «кичик жамоалар» гуруҳидан дебютант - Исландия термасига алоҳида эътибор қаратмоқда: «Ҳа, вулқонлар ва гейзерлар мамлакати жамоаси таркибида ёрқин юлдузлар йўқ, аммо бу терма яхлит куч сифатида ҳурматга сазовор.\nАйнан исландияликлар катта «сюрприз» улашсалар, ажабмас. Қайтараман, шимолликлар сафида ўйин тақдирини ёлғиз ўзи ҳал қилишга қодир бирор-бир ёрқин ижрочини кўрмаймиз. Лекин замонавий футболда жамоавий ҳаракат уйғунлиги катта роль ўйнашини унутмаслик керак.\nИсландлар эса айни шу жиҳатда устунлар. Очиғи, улардаги иштиёқ, бирдамликка ҳавас қилса арзийди. Қолаверса, исландлар табиатан жиддий курашларга мойиллар. Улар шу сифатлари ёрдамида ҳар қандай рақибдан устун келишлари мумкин. Буни охирги йилларда бот-бот исботлашяпти ҳам».\nГолландия футболи намояндаси яна Аргентина термасига ҳам бефарқ қарамаяпти (эҳтимол, суҳбат Буэнос-Айрес шаҳрида уюштирилгани учун аргентиналикларга ҳурмат нуқтаи назаридан қарагандир).\nУ шунингдек, Бельгия термаси одатий даъвогарлар гуруҳига кириш учун муносиб эканлигини таъкидлади: «Очиғи, ЖЧ-2018да айнан бельгияликларга ўзгача меҳр билан қарасам керак. Бу жамоа таркиби етук футболчиларга тўла ва у энг кучлилар қаторига кириш имкониятига эга».\nТабиийки, «лоларанглар»нинг Россия-2018га чиқолмаганликлари бутун мамлакат футболига оғир зарба бўлди. Патрик эса Голландия футболи келажагига заррача шубҳа қилаётгани йўқ. Эҳтимол, яна равон йўлга тушиб олиш учун мавжуд тизимда ниманидир ўзгартириш керакдир?\nКлюйверт бу саволга жавобан февраль ойида миллий жамоа бош мураббийи Дик Адвокаат ўрнига Роналд Куман тайинланганини эҳтиросли овозда эслатди: «Мана, бошқарувчи алмашди-ку!»\nГолландлар анъанавий тарзда таянадиган ўйин услуби ҳам муҳимлиги масаласига келсак, «Аякс» ва «Барселона» жамоалари собиқ ҳужумчиси бу борада хавотирдан мутлақо холи: «Мамлакат термаси аввало, ўз қудратига ишониши керак. Ҳозир янгилаш жараёни давом этяпти: айримлар кетишяпти, уларнинг ўрни янги футболчилар билан тўлдирилмоқда.\nДемак, танланган муайян йўналишдан чекинмай, дадил ҳаракатланиш зарур. Тўғри, ҳаммасини нолдан бошлаш талаб этилади. Ҳар қадамда ортга назар солаверишдан наф йўқ, фақат олдинга боқиш мақсадга мувофиқ».\nПАТРИК КЛЮЙВЕРТ ФРАНЦИЯ-98 МУНДИАЛИДА\nГуруҳ босқичи 1-тур. Голландия - Бельгия - 0:0 (80-дақиқада қизил карточка)\n1|4 финал. Голландия - Аргентина - 2:1 (12-дақиқада гол)\n1|2 финал. Бразилия - Голландия - 1:1, пен. бўйича - 4:2 (87-дақиқада гол)\n3-ўрин учун. Голландия - Хорватия 1:2


Давлат бошқарувини ҳаддан ташқари марказлаштиришдан воз кечилади - 22.12.2017, Sputnik Ўзбекистон\nДавлат бошқарувини ҳаддан ташқари марказлаштиришдан воз кечилади\nШавкат Мирзиёев ўз Мурожаатномасида энг оғир муаммолардан бири давлатнинг функция ва ваколатлари ҳаддан ташқари марказлашиб кетганлигини қайд этди 22.12.2017, Sputnik Ўзбекистон\n16:41 22.12.2017 (янгиланди: 19:35 22.12.2017)\nШавкат Мирзиёев ўз Мурожаатномасида энг оғир муаммолардан бири давлатнинг функция ва ваколатлари ҳаддан ташқари марказлашиб кетганлигини қайд этди\nТОШКЕНТ, 22 дек – Sputnik. Ўзбекистон тарихида илк маротаба президентнинг парламентга Мурожаатномаси тақдим этилди. Бу ҳақда Ўзбекистон президентининг матбуот хизмати хабар берди.\nПрезидент депутатлар маъқуллаган давлат бюджетини имзоламаслигини айтди\n22 Декабр 2017, 15:14\nЎзбекистон президенти Шавкат Мирзиёев ўз Мурожаатномасида энг оғир муаммолардан бири давлатнинг функция ва ваколатлари ҳаддан ташқари марказлашиб кетганлигини қайд этди. Масалан, ҳозирги вақтда 64 та лицензия тури мавжуд бўлса, шундан 21 таси Вазирлар Маҳкамаси ва 40 таси марказий идоралар томонидан берилади. Бу лицензияларнинг учтаси вилоят ҳокимликлари ва фақатгина биттаси туман ҳокимликлари ваколатига тегишлидир.\nШундан келиб чиқиб, Шавкат Мирзиёев давлат бошқарувини ҳаддан ташқари марказлаштиришдан воз кечиш зарурлигини таъкидлади. Бунинг учун кўпгина ваколатларни марказий давлат органларидан ҳудудий органларга ўтказиш кераклигини билдирди.


Газ ва электр қаҳат Ўзбекистонда қишлашга тайëрмисиз?\n16 май 2021, Тошкент вақти: 18:14\nоктябр 28, 2012\nДушанба¸ 29 октябр куни Тошкент вақти билан 21:05 да бошланган жонли¸ интерактив мулоқотда кучайиб бораëтган энергетик инқироз сабаб ва оқибатларини муҳокама қилдик.\nФавқулодда совуқ келган 2011-2012 йилги қиш мавсумида Ўзбекистон яқин тарихида мисли кўрилмаган газ ва электр тақчиллиги юзага чиқди.\nАйни қиш мавсумида пойтахт Тошкентдан бошлаб вилоят марказларию туманлардаги хусусий ҳовлиларда мунтазам газ ва электр таъминотида узилишлар кузатилди¸ кўп маҳаллалар ҳатто газ қувурларидан узиб қўйилди.\nБутун мамлакат бўйлаб аксар кўп қаватли уйларга ҳам қаҳратон изғиринида исинишга етар-етмас газ¸ зимистонни ëритишга етар-етмас электр қуввати узатилди. Ўзбекистон бўйлаб хусусий ишлаб чиқариш корхоналари¸ хусусан новвойхона ва тегирмонлар газ ва светдан маҳрум қилинди.\nOzodlikOnline: Газ ва электр қаҳат Ўзбекистонда қишлашга тайëрмисиз?\nМактаб ва коллежларда талабалар ҳаво ҳарорати кўчадаги қаҳратондан фарқ қилмайдиган ўқув хоналарида ўқишга мажбур қилинди. Касалхоналар¸ хусусан туғруқхоналар ҳам қиш совуғи ва қоронғулигига ташлаб қўйилди.\nМиллионлаб аҳолининг асос ташвиши қишдан қандай омон чиқиш бўлиб қолган узун қиш ойларида ҳукумат раҳбарларидан бирортаси халқ олдига чиқиб¸ на Ўзбекистонда энергетик инқироз мавжудлигини тан олди ва на унинг нима сабабдан юзага чиққани ҳақида изоҳ берди.\nМамлакатда йилдан-йилга кучайиб бораëтган газ ва электр тақчиллиги оқибатида ўтин ва ғўзапоя ҳам ноëб матоҳга¸ кўмир ва солярка эса¸ бойларнинггина қурби етадиган қимматбаҳо ëқилғига айланди.\nМустақилликнинг илк йилларида ниҳоясига етган Ўзбекистонни газлаштириш жараëнида уйларга ўрнатилган газ иситгичлари кесиб ташланиб¸ ўрнини ота-боболардан қолган қора печкалар эгаллади. Аксар қишлоқ аҳолисининг куни яна тезак¸ танча ва ëнмайдиган кукундан иборат “Каримовнинг қўмири”га қолди.\nАмаллаб 2012 йил баҳорига чиқиб олган миллионлаб ўзбекистонликлар шу кунларда яна қўрқув ичида қишни қарши олмоқда. Ҳозирча расмийлардан бу қўрқувга тасалли бўлувчи бирор баëнот чиққанича йўқ.\nАксинча¸ 2012 йилнинг 1 октябридан газ нархини 14 фоизга оширган республика расмийлари аҳоли ва кичик бизнес эгаларини 2012-2013 йилги куз-қиш мавсумида яна газ таъминотидан узилишларидан огоҳлантирмоқда. Айни пайтда¸ ҳукумат томонидан “ижтимоий аҳамиятга эга эмас” деб топилган объектларнинг ҳаммаси 1 октябрдан бошлаб газ таъминотидан узиб қўйилди.\nЎзбекистон газ қазиб чиқариш бўйича дунëдаги энг йирик ўнлик сафига киради ва постсовет ҳудудида Россия ва Туркманистондан кейин учинчи ўринни эгаллайди.\nРоссия йилига Ўзбекистондан қарийб 15 миллиард куб метр газ сотиб олади ва 2012 йилда Газпром ҳар минг куб метр газ учун 220 АҚШ доллари миқдорида ҳақ тўлаганини эълон қилди.\nЖорий йилдан Хитой ҳам ўзбек газининг яна бир йирик импортëрига айланди ва расмий матбуотнинг ëзишича¸ 2012 йил баҳоридан бошлаб Ўзбекистон Хитойга йилига 10 миллиард куб метр газ узатишга доир 2010 йилда имзоланган келишувни ҳалоллашга бошлади. Расмий манбаларга кўра¸ йил охирига қадар Хитойга 4-5 миллиард куб метр газ экспорт қилиш белгиланган.\nАйни пайтда¸ Россия ва Хитойга аҳолидан сир тутиладиган нархда газ сотиш суръати ошиб борар экан¸ Ўзбекистонда янги газ конлари ишга туширилганига оид маълумот йўқ.\nХориж экспертлари тахминича¸ 1¸6 триллион куб метрдан кўпроқ табиий газ заҳирасига эга Ўзбекистонда¸ аксинча¸ газ қазиб чиқариш ҳажми йилдан йилга камаймоқда. Масалан¸ 2010 йилда мамлакатда 59¸1 миллиард куб метр газ ўзлаштирилган ва бу 2009 йилгига нисбатан 1¸5 фоизга камдир.\n“Ўзбекнефтегаз” расмий хабарига кўра¸ мамлакатда йилига 70 миллиард куб метр газ қазиб олиш қуввати бор. 2008 йилда Ўзбекистон ички эҳтиëжи учун 52 миллиард куб метр газ ишлатилган ва кузатувчилар кейинги уч йил ичида бу кўрсаткичнинг кескин қисқариб кетганини таъкидламоқдалар.\nТахминларга кўра¸ хорижга газ экспорт қилиш ҳажми айнан ана шу қисқариш эвазига оширилмоқда.\nСиз билан биргаликда жавоб излайдиганимиз саволлар:\nЎзбекистоннинг йиллик газ ўзлаштириш потенциали “Ўзбекнефтегаз” айтган рақамга яқинми¸ ëки 70 миллиард куб метр газ газнинг ўзи каби ҳавойи рақамми?\nЎзбекистондаги табиий газ заҳиралари¸ айтилаëтган каби каттами?\nШунча катта (1¸6 триллион куб метр) газ устида яшаëтган мамлакат ва унинг халқи нега унда қишда совуқда ўтиришга мажбур?\nҲукумат ва газ ширкатларининг Ўзбекистон эҳтиëжига етгулик газни қазиб олишига нималар монеълик қилмоқда?\nҲар бир мамлакатда қиш мавсумида юзага чиқиш эҳтимоли бор фавқулодда ҳолатлар учун ажратилган давлат газ заҳиралари бор. Ўзбекистонда ҳам бундай заҳира борми? Бўлса¸ нега ўтган йилларда бу заҳира ишга солинмади?\nҲукумат ва давлат аҳолини қишдан чиқиш учун лозим энергетик воситалардан маҳрум қилаëтган бир пайтда¸ Сиз қишга қандай кирмоқдасиз?\n“Қишлаш”га ажратилган молиявий ва ëқилғи заҳиралари борми оилангизда?\nЙилдан-йилга қиш аҳоли ҳолини танг қилаëтган қиш мавсумида "газ ва электр бер!" деган талаб билан ҳокимият тизимларига бирор марта мурожаат қилдингизми? Мурожаатингизга бирор жавоб бўлдими?\nЎзбекистонни энергетик инқироздан олиб чиқиш йўли¸ Сизнингча¸ қаерда?\nOzodlikOnline жонли¸ интерактив мулоқотимизнинг 29 октябр¸ душанба куни Тошкент вақти билан 21:05 да бошланадиган навбатдаги сонида ана шу саволлар атрофида фикрлашамиз.\nOzodlik Online” дастурида ўзбек жамиятининг илғор вакиллари билан ҳафтанинг энг асосий воқеалари, миллатнинг энг долзарб муаммолари муҳокама этилади.\nДастурни ҳар душанба куни Тошкент вақти билан соат 21:05 да www.ozodlik.org ҳамда Озодликнинг “Facebook” саҳифасида жонли эшитинг!\nOzodlikOnline дастурида Озодликнинг “Facebook” ва “Twitter” даги саҳифаси орқали ҳам қатнашиш мумкин. Айни пайтда савол ва шарҳларингизни +420 724 971 539 рақамига СМС тарзда йўллашингиз мумкин.